text:
E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa.
…..Sigiendo mi ruta riba mi Pais Natal y mi bario stima, ta Alto Vista mi tin cu pasa y laga un oracion chikito atras. E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa. Y na caminda pa Alto Vista mi ta pasa banda di Juju su cas, e homber stranjo cu nos mayornan semper a spanta nos cune y pa confronta nos miedo, tabata bay tira piedra riba dak di su cas pa un dia wak su cara mahos. Mucha ta keda mucha berdad, semper inocente y fragil, pero cu un bon educacion un dia cielo nan lo alcansa. Pero mi ta sigi …
Bunita ta ora nos ta documenta nos recuerdonan. Al Figaroa ta corda e Aruba cu e ta stima… dia cu e tabata un hoben….Les’e y gust’e! Y manda nos di bo!
Mi a lanta marduga bou di canto di Chuchubi y Trupialnan colorido. Solo mes ainda no a spierta completamente pero mirando e prome rayonan ya caba mi sa cu e dia lo ta hopi bunita. Riba e 18 di maart aki mi ta sinti cu henter Aruba kier canta su Himno … “Oh Aruba, dushi tera …”. Pero awe mi kier celebra na grandi e dia aki na mi mesun manera, bibe un rato den pasado y pa recorda mi mes bon ken mi ta. Mi ta bula den mi Chalapi e mainta ki y bay mi ta bay …
Rumbo pa West Punt caminda mi ta pasa dilanti mi Tanta su cas pa pasa pite cuminde, bise bon dia. Mi no por para y combersa paso ta Faro mi kier yega pa caba. Despues di un rato coriendo rumbo pa Faro mi ta bin topa cu Boca Catalina caminda mi primo a sinja bula for di baranca y sambuya. Poco mas a leu coriendo mi ta bin topa cu Arashi caminda mi famia ta campa tur aña y unda mi a sinja hunga domino y suta mi prome piedra sin lubida haya tambe mi prome sapato. Pero ta e punto mas ariba mi kier yega y no falta mucho mas. Unabes riba Faro para mi ta mira na mi alrededor y tur loke cu mi ta constata ta una beyeza. Mi bista ta mira laman bruto panord, Hooiberg den zuid, Hotelnan cu nan estatura espectacular cu palo di coco y palmitanan dorna. Un bista chiki mas y mi tin cu seca un lagrima.
Solo ya caba ta casi na halto pa brasa Aruba cu su rayonan y ya mi por casi tende bida cuminsa canta riba nos pida baranca y ami atrobe ta cabes abou en busca di mi sigiente aventura.
Derechito bek pa zuid mi ta pasa riba caminda di Malmok y mi ta pasa mira Antillas y mi ta recorda segunda guera mundial y con nos a wordo scapa. Poco mas na zuid mi ta pasa banda di waf di Hadicurari caminda piscadonan ta mara nan boto y e pier caminda mi a tira mi prome liña na awa. Mi nunca no a gara nada pero semper a wordo genek door di ladronchinan ferfelo. Esta un dushi tempo esey tabata.
Sigiendo mi ruta riba mi Pais Natal y mi bario stima, ta Alto Vista mi tin cu pasa y laga un oracion chikito atras. E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa. Y na caminda pa Alto Vista mi ta pasa banda di Juju su cas, e homber stranjo cu nos mayornan semper a spanta nos cune y pa confronta nos miedo, tabata bay tira piedra riba dak di su cas pa un dia wak su cara mahos. Mucha ta keda mucha berdad, semper inocente y fragil, pero cu un bon educacion un dia cielo nan lo alcansa. Pero mi ta sigi …
Crusando cada caminda cu mi concoce den mi planti man y pa prome cu merdia bati, ta na cas di famia mi kier ta. Mi ta pasa hole loke tin den weya den cushina cu ta temperando desde mainta trempan cual ta costabo un klap riba bo man si bo mishi sin cu nan sa. Pero ya, un cuminda crioyo no ta cos di bisa no riba 18 di maart. Sea ta Jambo, Boonchi, Banana of Kabrito stoba, tur di nan ta cos di saboria. Despues di aki bariga yen of no toch cerca mi Mama mi ta pasa pa mi Pisca hasa y pan bati. Mi mester di mi forsa riba e dia aki ya cu e ta largo y sobre todo pa loke cu un djis ta bin. Y sigur cu si e ta bin …
Despues di a recore mi bario y a mira gran parti di Noord, specialmente Misa Santa Anna y mi scol basico Aloysius, mi ta marca mi mes prepara pa core tras di e porco di Osberio pa purba gare aya na veld di Nacional. E dia a cuminsa trempan caba eynan tambe y e bista ta espectacular. Muchanan ta core, hunga y competi. Si no ta di alegria, ta un wega nan ta hungando of nan a caba di gana e premio di flie mas bunita, mas leu of esun cu a para cu mas kacho. Premio tin pa tur esnan cu ta bin competi. E ta simplemente un dia felis. Y pa caba cu e dia, gruponan di diferente bario di Noord ta bin competi pa subi e bendita palo di Seba. Y segun historia ta conta, aya na veld di Nacional, tur hende sa cu Bad Boys Club semper a gana. Competencia nunca no tabata tin pa e muchanan di Palm Beach. Un club di hobennan cu tabata Hip den nan tempo cu nan casita di palo aya Montserat den un mata na halto. Mi mes nunca no a hunga parti den nan, pero si mi a wordo ofreci mi prome shot di Palmera, nan bebida preferi.
Aruba celebrando 18 di maart, tanto cos pa recorda y tanto cos pa hasi. Mi a marca e dia y conte elaboradamente sin duna danki na ken. Y ken, ta Rufo Wever y Padu Lampe pa nos Himo bunita cu rima y composicion precioso . Y si algo ta sigur di nos Himno, ta cu nos ta e Baranca cu no tin nada pa kibre. Cu orguyo mi ta zwaai mi bandera y mira Aruba den mi. Nos tur tin nos mesun storia y di e bario cu nos lanta aden. Mira bo mes, recorda y recita …
18 di maart atrobe ta e dia cu mi kier admira mi Aruba y su hendenan cu e a cria. Un ciclo di bida y recuerdo cu no mester bay perdi. Ban engrandece awe una bes mas nos Himno y Bandera na un manera mereci!
Pa Es cu ta kere den Dios, ningun explicacion ta necesario. Pa esnan cu no ta kere den Dios, ningun explicacion ta posible.
Autor: Desconoci (kizas ta Dios mes)
Mi ta marca bo number pa yamabo paso mi sa cu tur ora bo ta contesta pa scucha mi palabra. Bo number ta facil pa corda como cu mi ta yamabo tur dia, si no ta pa agradeci, ta pa yamabo danki, pidibo conseho of pidi forsa pa otro. E unico yamada cu mi tin hasi ta cu mi man y mi bos. For di mi frenta na mi pecho y schouder pa schouder: “Na nomber di Tata di Yui y di Spirito Santo, Amen. Y bo sa ken mi ta haya na linea pa conte tur cos …? Continue reading “Dios”
Parti 2 di e Storia di Al Figaroa…Aki na Aruba y na mundo tin mucho mas, mucho mas hende cu por comunica cu cierto criaturanan. No lubida cu tin un diferencia entre cria un bestia na cas y stime, cu cria diferente o mesun bestia tur dia cu amor, paso simplemente bo por comprondenan. Daniël Leo cu su Leonnan? Oom Fai cu su Lora? E Bieu cunucero cu su cabrito y carnenan? Mi tin sigur bo tambe a yega di tende di uno. Pero pakiko riba cuatro di oktober? Dicon precisamente e fecha ki?
Ta siglo 11 y e anja ta 12, dia cu Francisco di Bernardone trankilamente den oracion ta cana drenta un pueblo cu ta tur trastorna. Segun e ta pasa cana entrenan y ta tende nan storia, Francisco a bin compronde cu ta trata aki di un wolf cu ta baha for di sero anochi y atacanan y ta come nan carnenan.
Un contibucion di Al Figaroa
Aki na Aruba y na mundo tin mucho mas, mucho mas hende cu por comunica cu cierto criaturanan. No lubida cu tin un diferencia entre cria un bestia na cas y stime, cu cria diferente o mesun bestia tur dia cu amor, paso simplemente bo por comprondenan. Daniël Leo cu su Leonnan? Oom Fai cu su Lora? E Bieu cunucero cu su cabrito y carnenan? Mi tin sigur bo tambe a yega di tende di uno. Pero pakiko riba cuatro di oktober? Dicon precisamente e fecha ki?
Ta siglo 11 y e anja ta 12, dia cu Francisco di Bernardone trankilamente den oracion ta cana drenta un pueblo cu ta tur trastorna. Segun e ta pasa cana entrenan y ta tende nan storia, Francisco a bin compronde cu ta trata aki di un wolf cu ta baha for di sero anochi y atacanan y ta come nan carnenan. Continue reading “Dia di tur criatura y Fransisco”
Awe ta cuatro di oktober, un dia special pa hopi y pa varios un dia sin balor. Den historia y pa loke lo sigi despues, uno nunca lo no realisa nunca si uno no a wake mas a leu. Si, cuatro di oktober, dia di bestia of manera ami gusta bise, dia di tur criaturanan. Inspiracionan semper tabata existi pero manera semper, hopi biaha ta bay perdi. Na Aruba ta conta cu …
Tur mainta Goy Cora ta sali dunanan cuminda y papia cu nan.
Un storia di Al Figaroa cu lo toca bo curson. Les’e!
Un contribucion di Al Figaroa…
Querido lesado,
Ultimo tempo bo ta tende y mira den diferente medio di comunicacion, boluntarionan cu ta dedica nan mes y nan tempo precioso pa yuda y salba diferente bestianan den necesidad y dificultad. Sea ta uno maritimo o terestial, nan ayudo ta tur caminda debi na e amor cu nan tin pa nan. Nan causa no por wordo yama digno pero mas bien derecho. Acaso nos no ta biba den un mundo caminda criaturanan tin mes tanto derecho cu un ser humano?
Ta oktober, luna di flor, nos ta canta hunto cu gracia, ta luna di amor. Bo por mira tur e Santonan ta briya cu Splendor. Pero awe ta otro, awe ta cuatro di oktober, un dia special pa hopi y pa varios un dia sin balor. Den historia y pa loke lo sigi despues, uno nunca lo no realisa nunca si uno no a wake mas a leu. Si, cuatro di oktober, dia di bestia of manera ami gusta bise, dia di tur criaturanan. Inspiracionan semper tabata existi pero manera semper, hopi biaha ta bay perdi. Na Aruba ta conta cu …
Al Figaroa ta bisa: ‘E storia ta toca un tema di orguyo, Arubiano y di un bida diario di cualkier hende. Y sin lubida cu tur dia por ta un dia yena cu inspiracion’. Y e ta toca bo curason. Lesé!
Un storia di Al Figaroa
Mi ta lanta mainta y e prome cos cu ta pasa den mi mente ta mi famia. Demasiado mi ta stimanan y nunca lo mi no kier perdenan. Un pensamento poco egoista, pero e amor ta mucho fuerte pa laga bay. E ta algo cu mi kier bisanan tur dia, pero mi no por, sea e palabra no ta yega of mi no ta cercanan. Cuanto mi ta antoha pa keda ripiti e palabranan: “Mi ta stima boso”. Pero pa awoki ta letra y rima so mi tin.
Dia ta sigi y mi mester lora cune. Solo ta kima y mi tin hopi di gradici. Caminda mi ta para awe mainta cantidad di mucha chikito ta pasa cantando cla pa bay scol. “Aruba nos baranca, perla den lama, nos ta canta cu orguyo, Arubiano nos tur ta”. Continue reading “E Dia Perfecto”


c: text/html

text:
Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
‘Sea bo mes’
Sea bo mes, con facil of dificil esaki ta? Ora nos papia di ‘Sea bo mes’ nos ta papia di bo autencidad. Loke di bo ta destaca como cualidad y personalidad. Pa bo haja sa esaki ta importante pa di chikito esunnan cerca di bo, mira bo como un ser cu mester discubri bida ainda. Pues cu bo mester di inspiracion, amor, cuido, pero tambe disciplina y orden y hopi guia. Guia cu ta pone bo mira mundo como un lugar unda bo ta safe y cu ta yuda nos discubri y scoge na un forma conciente, dor di duna tempo, atencion y informacion na nos. Esaki ta educacion conciente y balioso.
Una bes bo bira grandi, hendenan cu topa bo, lo discubri bo autencidad. Y esaki ta un punto cu por yuda bo pa logra bo metanan di bida. Bo no mester ataca otro pa bo luci. Bo grandesa lo luci atrabes di bo birtudnan y bo vishon riba bida. Esakinan ta cualidadnan di un hende madura. Loke hopi biaha ta busca den diferente funcionnan.
Un hende autentico ta para pa su opinion y no tin miedo di expres’e. Importante si ta, e forma con bo ta expresa bo opinion. E no mester ta a base di kibra un otro, pero pa comparti loke bo ta haja cu ta importante y pakico. Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
Sinja bo yiu y otro mucha cu bo conoce con pa ta su mes, dor di ta e miho ehempel pa nan. Exito!
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Felis dia di tata na tur cu di un of otro forma ta cumpli cu e rol di tata
E Tata ideal, un bon ehempel, un inspiracion, un fuente di confiansa, un brasa, un schouder pa bo yiu jora su pena, un hari pa bo comparti, un conseho cu su yiu por scucha, un fuente di confiansa.
Tempo cu tata y yiu por comparti tin ora ta haja nan balor atraves di tempo cu mas experencia y sabiduria.
E tata ideal ta haja bida cada biaha cu un yiu nace. Cu e bida nobo ta nace y crese sonjonan nobo, speransa nobo. Pero tambe retonan nobo.
E retonan, juist. Nan ta esunnan cu cada bes por pone un capa scur mei mei di e tata y su sonjonan. Situacionnan cu ta aparece y cu como hende bo no ta tene cuenta cu n’e. Tin hende cu ta enfrenta nan y busca un otro caminda pa jega na e mesun resultado desea. Tin otro hende cu ta busca alivio pa nan retonan den cosnan cu ta aleha nan juist di e yiu cu tanto nan a stima. Un amor cu ta bay bek te e momento cu nan a topa otro pa prome biaha. Esaki ta ora e yiu a dal su prome grito di bida.
Bida no semper ta cumpli cu nos sonjo y speransanan. Pero ta e persona su escogencia pa mantene su mes na su ideal, promesa y compromisonan. Retonan no t’ey pa hasi bida imposibel. Nan t’ey juist pa nos desaroya nos talentonan y no laga un di e responsabilidadnan mas grandi den bida cay.
Awe ta dia di tata. Tum’e como un dia pa haja bunita regalo y cosnan tierno traha na scol. Tum’e tambe como un dia pa reflecciona riba kico ‘ser tata’ pa bo ta ensera.
Pasenshi, amor, compashon, empatia, pordona, compronde, madures, tempo comparti. Podise esey ta e esencia di e tata ideal?
Felis dia di tata na tur cu di un of otro forma ta cumpli cu e rol di tata.
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Awe ta dia di Pentecoste pa Cristiannan. E dia cu ta recorda cu un dia hopi anja pasa Spiritu Santo a baha cerca mama Maria y e apostelnan. Esaki tabata e promesa cu Hesus a hasi na nan cu e lo no laga nan nan so despues cu e bolbe cerca su tata den shelo. E rol di Spiritu Santo ta uno pa inspira y juda hende duna contenido na e palabra di Dios cu nan ta kere aden. Ami a interpreta esaki como: ‘Awe ta dia di pone palabra den accion’.
Hopi biaha hende ta resa pa judansa, lubidando asina nan propio forsa y boluntad propio cu Dios a duna nan pa ‘hasi nan mes’. Ta berdad cu hasi no ta facil. Nos ta asina programa dor di e mundo cu ta rondona nos. Tin hende tin miedo di loke otro hende ta pensa di nan. Otronan ta asina complacente den nan personalidad cu nan ta biba pa complace otro y no nan mes.
Di otro banda tin hopi forsa, sabiduria y crecemento den tuma bo propio decishon. Den sali pa loke bo ta kere aden. Esaki ta un caminda cu ta exigi refleccion y refocus continuo. No e caminda di mas facil. Mi no tin e contesta pa mi mes tampoco si e ta esun mas satisfactorio pa nos crecemento interno.
Awe ta un dia cu mi ta pensa hopi riba kico mi kier. Mi ta scroll riba mi pagina di Facebook y mi ta puntra mi mes si esey ta e caminda unda mi kier ta.
Mi silencio ta guia mi na un caminda. Mi no sa unda. Mi ta bisa Spiritu Santo danki pa su inspiracion pa mi jega na e lugar cu ta hasi mi curpa, alma y espiritu felis.
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Nos tur tin un sonjo pa nos pais. Si bo por reconoce bo mes den mi sonjo, bo por bay riba e link aki: https://deeljouwdroom.nl/participants/17961 Scroll ful abou y klik full abou riba ‘wij delen deze droom’ klikken. Juda mi sonjo pa e sali den un buki di Rey Willem Alexander cu ta bay parti pa tur cas den Reino Hulandes. Danki!!!
Ik zie een koninkrijk van gelukkige families.
Aan het hoofd van alle families staat het koninklijk paar.
Zij doen altijd hun best om een inspiratie te zijn
Amor ta tambe bisa hende ‘bondia’ ora bo topa nan, maske bo no conoce nan. Esaki ta bon custumber Arubiano. Bon dia, con ta bay, danki, un brasa, mi ta stima bo, mi por juda bo?
Topa e dulsura den bo propio curason…asina bo por haja e dulsura den cada curason! ~Rumi
Awe tabata ‘Dia di San Valentin’, un dia cu nos ta mustra nos amor y carinjo na hendenan cu ta rondona nos. Hopi hende ta demostra esaki cu regalo, un flor, un cena hunto.
Ayera nos por a mira cu un capa grandi di Groenland a smelt. Consecuencia di esaki lo ta cu e nivel di lamanan rond di mundo lo subi. Esaki ta bin dor cu e clima ta birando mas y mas cayente. Esaki ta puramente dor di actitud di e ser humano. Dia di Amor y Amistad por ta un dia tambe pa nos pensa riba nos amor pa e mundo unda nos ta biba.
Amor ta un palabra grandi… eigenlijk no un palabra, pero un actitud, un principio di bida.
Amor ta tambe bisa hende ‘bondia’ ora bo topa nan, maske bo no conoce nan. Esaki ta bon custumber Arubiano. Amor dor di cuida bo bestianan na un forma digno. Amor dor di respeta e derecho di e otro. Amor dor di e sonrisa riba bo cara ora mi cumpra den bo tienda. Bon dia, con ta bay, danki, un brasa, mi ta stima bo, mi por juda bo?
Eynan ‘Amor’ ta cuminsa… den e cosnan simpel di tur dia…y hunto nan ta resulta den un otro forma di mira bida…naturalesa y nos mundo!
E gana pa conoce e ‘hende’ Betico Croes miho tabata e base pa e articulo aki. Conociendo nos historia, nos por determina nos futuro.
Na lugar di core henter dia rond riba Dia di Betico, mainta mi a sinta wak e reportagenan di Betico Croes na television. Den e anjanan crucial pa Betico logra Status Aparte pa Aruba, mi tabata studiando y despues bibando na Hulanda pa 12 anja. E vakantienan di tur anja na Aruba no tabata suficiente pa por a sinti e proceso den carni y weso, alma y curason. Pa e motibo aki ami ta sinja conoce Betico miho cada biaha cu mi mira atrobe mas di dje. Mi a wak un reportaje unda Betico tabata papia di su miedo pa Aruba perde su cultura, su norma y balornan si nos no haja Status Aparte. Den un discurso na 1975 Betico a bisa: ‘Nos kier e felicidad di nos criaturanan, nos kier salba Aruba, nos cultura, nos dignidad. Nos no kier pa niun otro pais bin caba cu nos cultura y cu nos dignidad. Aunke nos ta un pueblo chikito, nos ta stima nos isla.’
Mi a bin biba na Aruba bek na comienso di anjanan 80 y aki mi relacion como adulto cu Aruba a bira mas estrecho. Pero semper mi a keda cu un ‘pida desconoci’ (blind spot) den mi experencia di e proceso di comienso te final cu a logra e Status Aparte di Aruba.
Madures di bida ta juda mi mira bida y hende na un forma diferente. Ora mi a scucha e palabranan di Betico cu mi a quote eyriba, mi a bira poco tristo pasobra e ta pone mi realisa con hopi Betico (podise) subconcientemente por a wak den futuro ora e la bisa e palabranan aki. E ta pone mi corda un expreshon cu mi a jega di scirbi den pasado. ‘Cu Status Aparte Aruba a bira un pais, pero nos no a logra bira un nashon’. Ta pone mi corda e mucha chikito cu ta pone e coy hunga un banda, despues cu e la haj’e. Ta un realidad hopi conoci den psycho analisis. Y ta interesante pa refleha di con niun hende berdaderamente por a sigi carga e causa di Betico cu e mesun dedicacion y fervor, maske con bon intencion nan tabata tin, algo di cua mi no ta duda. Pero ta exigi un vision y dedicacion hopi grandi pa por carga union di henter un pueblo. Esaki ta trese mi atrobe na e palabranan di Betico Croes na Ser’i Noka, na e homenahe cu e la haja un poco tempo prome cu e la haja accidente. Aki Betico a expresa di ta un tata particular: ‘Mi no ta un tata pa un famia chikito, pero un tata pa henter un pueblo’. E emocion cu a acompanja e palabranan aki di Betico a planta un simia den mi pa conoce e ‘hende’ Betico miho. Y awe, despues di hopi anja e articulo a nace a base di e deseo ey.
Podise ainda no ta laat pa nos realisa e sonjo di Betico, si Aruba henter uni pa scapa e cosnan autentico cu ta di nos. Nos bon custumbernan, nos amabilidad di curason, juda otro, paga lomba, amor patria. Traspasa loke ta di nos pa nos yiu y nietonan. No djis acepta tur loke ta bin di afo y hasi’e di nos. Stima loke nos por como pais chikito mas. Stima nos talento y cualidadnan como yiu di tera. Nos sa hopi, nos por hopi, podise nos no ta perfecto, pero nos por sostene otro mas y asina cada dia bira miho como ser humano y como pais. Nos por respeta otro mas y pidi respeta di otro pa loke nos ta bal. Danki Betico, esey pa mi ta e les di ‘Dia di Betico’ 2013. Y pa bo?

robotstxt: allowed

filter: keep


text:
Historia
HIMNO Y BANDERA
Mescos cu cualkier otro pais na mundo, Gobierno Insular a tuma e decision cu 18 di maart ta bira nos Dia Nacional, esta nos Dia di Himno y Bandera. Den cuadro aki un Comision di Himno a ser institui dia 21 di januari 1976 cu a haya e tarea pa conseha gobierno si mester haci ‘Aruba Dushi Tera’ himno nacional di Aruba y si esaki ta afirmativo, ki sorto di ritmo – sea marcha of wals – tin cu wordo uza.
E COMISION TABATA
CONSISTI DI E SIGUIENTE
MIEMBRONAN:
Maybelline Arends-Croes
Rufo Odor
Juan Chabaya (Padu) Lampe
E. Bennett
Hubert (Lio) Booi
Rufo Wever
secretario Juan E. Wever
COMISION DI BANDERA:
Riba e mesun fecha di 21 di januari 1976 Gobierno Insular a instala tambe un Comision di Bandera cu e tarea pa organisa un concurso den pueblo pa un diseño di un bandera di Aruba.
E comision tabata consisti di e siguiente miembronan:
Julio Maduro, Wouter van Romondt, Ronald Donk y como secretario Juan E.Wever.
Mescos cu tabata e caso cu e himno di Aruba, riba dia 16 di maart 1976 Eilandsraad a aproba e diseño di e bandera oficial di Aruba.
Dos dia despues, esta 18 di maart 1976, e acto oficial organisa pa Gobierno Insular a tuma lugar den Wilhelminastadion (e actual Compleho Deportivo Guillermo Trinidad), caminda a proclama oficialmente nos Himno y Bandera y esaki den presencia di miles di nos ciudadanonan cu a acudi pa demostra nan amor patrio y nan alegria cu Aruba tin awor tambe su propio simbolonan di union y libertad.


text:
https://nooit.nl/zweden-verbiedt-mondkapjes/?fbclid=IwAR3Jxv55BW0ep5HDSsQd5EAGi84BJ0HP9MhQLBgVNSGTDA8ntEcWEChc1f0
https://www.aftonbladet.se/nyheter/a/4q5XyE/socialministern-darfor-kraver-vi-inte-munskydd
Debi na e problema pa hala rosea ku un tapaboka, bo ta bai hala rosea mas profundo. Bo kurpa ta purba di e forma aki pa rekupera e 20% oksigeno ku e ta perde. Esaki ta pone ku e shushinan dañino (virus, bacteria, schimmel) ta bai mas profundo den bo pulmon i esaki ta hasi bo bira malu.
TAPABOKA
Ta eksisti logika of prueba sientifiko ku por splika e medida drakoniko pa oblika hinter un pueblo pa bisti tapaboka?
Of esaki tambe ta mesun ilogiko meskos ku den e prome lockdown, kaminda a obliga hende saludabel bisti tapaboka, huntu ku tur sobra medidanan kual a kousa netamente problema ku salú?
Pa loke ta trata prueba sientifiko tokante e uzo di tapaboka, resientemente, hasiendo uzo di diferente fuentenan, kaminda a analisa 17 di e miho estudionan mundialmente i por konkluí ku "niun estudio tin un deklarashon konkreto ku ta prueba ku uzo di tapaboka o otro masker ta duna protekshon kontra infekshon di influenza" (griep)[1].
Kiko ta e peliger ku bistimentu di tapaboka ta trese, espesialmente pa periodo largu?
For di diferente pruebanan a sali na kla ku di berdad esaki ta trese bastante problema kune.
E problemanan ta varai entre:
dolor di kabes, preshon den pechu/kanal respiratorio, akumulashon di CO2, (ku ta kousa) hypoxia, senshashon inkomodo/ nervioso, falta di konsentrashon, kansansio, te asta komplikashon severo pa bida humano.
Ta konosí ku ora ku huza e tapaboka N95 pa largu tempu, ku esaki ta kousa ku e sanger ta perde 20% di oksigeno.
Esaki por kousa ku un hende por kai flow tras di stur i okashona aksidente serio, manera a sosode varios bia durante e temporada aki den eksterior. [2]
For di un estudio resiente, kaminda 159 personal di kuido entre 21 i 35 aña di edat a partisipa, a sali na kla ku 81% a eksperiensiá dolor di kabes dor di bisti kaba ku ta tapa hinter nan kara. [3]
Tur 159 deklara ku e dolor di kabes ta afekta nan funshonamentu.
Mientras mayoria estudio ta di akuerdo ku e tapaboka N95 ta okashona hypoxia i hypercapnia (dimas CO2 toxico den sanger), estudionan a demostrá ku e tapaboka sirúrgiko tambe ta redusi e nivel di oksigo den sanger bastante. Durante e estudionan aki, a test e nivel di oksigeno den sanger di 53 sirugano huzando un oximeter.
Nan a test e nivel di oksigeno den sanger di e siruganonan na komienso i na final di operashon [4].
Estudio a demostrá ku e tapaboka sirugano aki ta redusi e kantidat di oksigeno den sanger
bastante. Mas largu e tapaboka wordu huzá, mas tantu e nivel di oksigeno ta baha den e sanger.
*Esaki ta parti di loke ku nos epidemiologo tabata splika for di komienso di e "pandemia", pero a disidi kambia su tono i awe e mes ta papia kontrali di loke ku e mes a splika for di komienso.
Lastimamente, no ta informa nos grandinan i esnan ku tin malesa ku respiratorio, manera COPD, emfisema of longfibrose, tokante e peligernan ku bistimentu di tapaboka por trese pa nan den niun forma - kual por empeorá e funshon di e pulmon. Bou e grupo aki tambe tin esnan ku tin kanser (na pulmon) i esnan ku a hasi operashon na pulmon.
E importansia ku e estudionan aki ta demostrá, ta ku e nivel di oksigeno abou den sanger (hypoxia), ta influensiá nos sistema di defensa. (Hypoxia ta baha nos defensa).
E chens ta bira konsiderablemente mas grandi pa un hende haña kualke infekshon, inkluiendo COVID-19, i ta hasi e sintomanan i konsekuensia bira muchu mas grave.
Bistimentu di tapaboka, por subi reisgo di infekshon general ku konsekuensia fatal. [5][6][7].
Hendenan ku tin kanser, spesialmente esnan kaminda esaki a plama, ta kore riesgo hopi haltu si nan ta den estado di hypoxia muchu largu, paso kanser ta floria bon den un ambiente ku tin tiki oksigeno. (Dr. Otto Warburg).
Oksigeno abou den sanger ta promové infekshon kual ta laga kanser krese i plama mas tantu.[8][9]
Ripitimentu di e kondishon di hypoxia (dor di kada bia bisti tapaboka muchu largu), ta un di e faktornan importante den atherosclerosis (seramentu di bloedvaten) i ta subi problemanan ku sirkulashon di sanger, problema ku kurason, kousa atake di kurason i atake selebral i otro malesanan rondó di esaki. [10].
Ora un persona ta kontagiá ku un virus respiratorio, e persona ta saka un parti di e virus for di su kurpa ora e ta hala rosea.
Si e persona aki huza un tapaboka vooral e model N95, ku ta mas será ku e otronan, e virus ta bolbe bai bek den su pulmon i ta kousa e konsentrashon di e virus bira mas tantu den pulmon i nanishi.
Pruebanan nobo ta indika ku tin kaso kaminda un virus por drenta direktamente den selebre [11][12]. Den majoria kaso e ta drenta via nervio di holó ku direktamente konektá, ku e parti di nos selebre ku tin di haber ku memoria resien i konsolidashon di memoria. Bistimentu di tapaboka ta kousa ku si tin un virus, e no ta sali pafo i esaki ta bai konsentra den nanishi i e por pasa via e nervio di holó i drenta direktamente den selebre.
[13].
Ta parse ku NO tin sufisiente prueba ku bistimentu di tapaboka tin influensia riba prevenshon di plamamentu di e virus.
Ta un echo a ku e virus aki ta unu relativamente un infekshon simpel ku gran parti di un poblashon i tambe esnan ku ta den grupo di riesgo lo por sobreviví. For di e punto di bista epidemiologiko, malesanan "kontagioso" semper a wordu kombati dor di laga esaki plama bou di esnan ku ta salú pa asina krea imunidat di grupo (groepsimmuniteit). Ora ku hopi hende haña un malesa, nan ta pasa e virus di un pa otro i e kurpa humano ta adaptá su mes i ta krea defensa pa esaki. Dado momentu e defensa ta asina haltu ku virus no por paso over bai infekta otro hende mas. Esaki ta un proseso natural ku ta den un tempu masha kortiku lo jega na e imunidat aki.
E bistimentu di tapaboka ta stroba e proseso natural aki i ta kousa ku e imunidat di grupo ta tarda mas ku ta nesesario.
Ora bo konfundi mente di hende, esaki ta kousa miedu
Imunidat di grupo ta kaba ku pandemia (virus nobo) i ta stroba esaki ripiti den sigiente temporada (winter)/fin di aña. Semper den temporada di winter (griep), mester protehá esnan ku tin mas riesgo dor di evita tin mucho kontakto i dor di judanan pa reforsá nan imunidat/sistema di defensa intra cellular. (Vitamina D - Sinta den solo, move, kome mas berdura i fruta, bebe sufisiente awa, etc)
No mester ataká esnan ku skohe pa no huza tapaboka i insultá nan, paso estudio mes ta sugeri ku esaki ta e eskoho di mas mihó.
https://www.sott.net/article/442455-German-Neurologist-Warns-Against-Wearing-Facemasks-Oxygen-Deprivation-Causes-Permanent-Neurological-Damage
Referensia:
1. bin-Reza F et al. The use of mask and respirators to prevent transmission of influenza: A systematic review of the scientific evidence. Influenza Other Respir Viruses 2012;6(4):257-67. (PDF)
2. Zhu JH et al. Effects of long-duration wearing of N95 respirator and surgical facemask: a pilot study. Journal of Lung, Pulmonary & Respiratory Research 2014:4:97-100.
3. Ong JJY et al. Headaches associated with personal protective equipment – A crosssectional study among frontline healthcare workers during COVID-19. Headache, The Journal of Head and Face Pain 2020;60(5):864-877. (PDF)
4. Bader A et al. Preliminary report on surgical mask induced deoxygenation during major surgery. Neurocirugia 2008;19:12-126. (PDF)
5. Shehade H et al. Cutting Edge: Hypoxia-Inducible Factor-1 Negatively Regulates Th1 Function. Journal of Immunology 2015;195:1372-1376. (PDF)
6. Westendorf AM et al. Hypoxia Enhances Immunosuppression by Inhibiting CD4+ Effector T Cell Function and Promoting Treg Activity. Cellular Physiology and Biochemistry 2017;41:1271-84. (PDF)
7. Sceneay J et al. Hypoxia-driven immunosuppression contributes to the pre-metastatic niche. OncoImmunology 2013;2:1 e22355. (PDF)
8. Blaylock RL. Immunoexcitatory mechanisms in glioma proliferation, invasion and occasional metastasis. Surgical Neurology International 2013;4:15. (PDF)
9. Aggarwal BB. Nucler factor-kappaB: The enemy within. Cancer Cell 2004;6:203-208. (PDF)
10. Savransky V et al. Chronic Intermittent Hypoxia Induces Atherosclerosis. American Journal of Respiratory and Critical Care Medicine 2007;175:1290-1297. (PDF)
11. Baig AM et al. Evidence of the COVID-19 Virus Targeting the CNS: Tissue Distribution, Host-Virus Interaction, and Proposed Neurotropic Mechanisms. ACS Chemical Neuroscience 2020;11:7:995-998. (PDF)
12. Wu Y et al. Nervous system involvement after infection with COVID-19 and other coronaviruses. Brain, Behavior, and Immunity, In press. 30 Mar 2020 (PDF)
13. Perlman S et al. Spread of a neurotropic murine coronavirus into the CNS via the trigeminal and olfactory nerves. Virology 1989;170:556-560. (PDF)
14. Eed van Hippocrates: https://nl.wikipedia.org/wiki/Eed_van_Hippocrates
15. Neurenbergse Principes: https://nl.wikipedia.org/wiki/Neurenbergse_principes
16. Direchinan Humano: Artikel 3 van Human Rights.


text: Anteriormente riba Deporte Awe! bo por a wak i tende tantu di Mayweather komo di Ortiz kiko a pasa den e pelea entre nan dos. Pero a keda un persona mas ku for di siman pasa despues di e pelea niun hende no a tende di dje i esei ta Joe Cortez, ku tabata e rèfri den e pelea di Mayweather kontra Ortiz. Pa kortesia di WLFI 18 Deporte Awe! a haña e siguiente entrevista ku Joe Cortez. Den e entrevista Joe Cortez ta konta no solamente kiko a pasa durante di e pelea sino e ta splika tambe dikon e pelea ta legal, tambe e ta papia riba su karera komo rèfri i kiko bòkseo mester hasi pa ta manera UFC.


text:
Diahuebs 14 di juli, Prome Minister Evelyn Wever-Croes lo ta na Nacionnan Uni den Headquarters pa e High Level Political Forum on Sustainable Development Goals. Esaki lo tuma luga na New York. Den e reunionnan aki lo presenta e relato di SDGs di Reino Hulandes hunto cu Minister Schreinemacher di Hulanda y e Prome Minister di Sint Maarten Silveria Jacobs.
E presencia di Premier Wever-Croes na e High Level Political Forum ta un oportunidad pa asina por enfoca riba e trabou cu Aruba ta haciendo y etala esaki riba Plataforma global. Tambe, e meta di e reunionnan na New York ta pa dialoga cu otro paisnan cu ta presentando nan relato di SDGs y pa intercambia di conocemento y experiencia pa logra e metanan di desaroyo sostenibel pa 2030. E relato di SDGs ta un relato cu, como paisnan den Reino ta wordo haci na forma boluntario.
Durante e dia aki, lo bay tin varios reunion importante, encuentronan bilateral cu varios pais y e participacion di Aruba den e evento aki ta un oportunidad pa posiciona nos isla como un partner global den desaroyo sostenibel y pa crea mas oportunidad pa Aruba sigui implementa esakinan.
Pa e ocacion aki, Aruba a prepara un relato di con e SDGs ta wordo implementa y e relato aki lo wordo presenta na Nacionnan Uni como parti di e relato di Reino.
E comision di SDG Aruba a organisa diferente session pa involvi comunidad henter pa asina conoce con ciudadanonan of organisacionnan local ta implementando e SGDs. A base di esaki a prepara e relato cu Prome Minister lo presenta diahuebs 14 di juli na Nacionnan Uni.
E relato di Reino, cu ta inclui Aruba, por wordo haya online na e link aki: https://hlpf.un.org/…/voluntary-national-review-2022


text:
Sin Oséano, No Tin Bida
Nos Mester di Oséanonan Sano
Oséanonan ta produsí mas ku mitar di oksígeno ku nos ta inhalá. Nan ta duna biyones di persona kuminda i entrada. Oséanonan tambe ta kas di hopi espesie bunita, di plankton chikí te e animal mas grandi na mundu: e bayena blou. Pero, nos oséanonan ta kore peliger.
Pa siglonan a hasi dimas uso i a neglishá oséanonan. Loke antes tabata oséanonan riku a bira un paisaje salvaje grandi blou.Awor ta e momentu (aktualmente ayera) pa kambia e manera ku nos ta mira nos oséanonan. No ta e kaminda pa benta nos sushi i saka piská ilimitá. Nan ta fuente di bida, pa naturalesa i tambe pa nos. Nos mester aktua awor pa restourá e salú di e oséano. E solushonnan ta serka di nos alkanse.
Ya kaba nos a pèrde mitar di nos koral- i palunan di mangel, algun di e áreanan marítimo mas produktivo na mundu. Nos a trese hopi sorto di piská den peliger, menasando kosto di bida di hende i seguridat di kuminda. Tambe e ta afektá otro espesienan, inkluyendo paranan di laman, turtuganan i dolfeinnan.
E problema ta mas grandi den áreanan ku ta keda na kosta, ku ta kas di hopi espesie inusual. E luganan aki hopi biaha ta riku na piská i otro rekursonan ku hende gusta usa. Ta nèt den e regionnan aki tin hopi hende ta biba serka di otro. Komunidatnan serka di kosta ta birando kada bes mas vulnerabel. Nan ta e promé ku ta keda afektá pa eroshon, nivel haltu di laman, wer ekstremo i skarsedat di kuminda. E desasternan aki usualmente ta ser kousá pa pérdida di protektornan natural di kosta manera rif, palu di mangel i lima.
Polushon, di plèstik te awa sushi te kímiko agrikultural, ta daña naturalesa i ta krea polushon na e kadena di kuminda. Kambio di klima ta hasi e oséano mas kayente i mas ásido, loke ta un desaster si no kontrolá esaki.
Nos ta traha ku e populashon lokal, kompanianan i gobièrnunan pa restourá e salú di nos oséanonan pa hende i pa naturalesa. Our goals: By 2030, 30% of the areas that we protect from WWF-NL (including the Caribbean Netherlands) will be well managed through a sustainable approach. By 2030, the number of sustainable fisheries worldwide will be doubled.
-
1
Áreanan marítimo ku ta protehá
Ku un ret di áreanan marítimo ku ta protehá, nos por restourá i protehá e naturalesa bou di laman. E koralnan i tur bestianan di laman por haña un alivio.
-
2
Peskeria sostenibel
Huntu ku e piskadonan, gobièrnunan i e populashon lokal, nos ta trahando riba alternativanan sostenibel, manera un eskape pa turtuganan den nèt.
-
3
Stòp polushon di plèstik
Nos ta trata di stòp e kantidat enorme di plèstik ku tin den nos laman pa medio di proyektonan di resiklahe. Tambe nos ta yuda organisá dianan di limpiesa na bichnan lokal.
-
4
Kambio di Klima
Si nos restourá bida marítimo, e lo ta mas resiliente pa kambionan di klima. Un ehèmpel, nos por kultivá koralnan.


text:
ORANJESTAD (AAN): E siman aki a haya sa, cu e organizacion di Stichting Musica ta den pleno preparacion trahando cu hopi entusiasmo riba nos Festival 2023.
Durante reunion exitoso cu lidernan di bandanan, sponsornan y Smac, a palabra e cambionan cu ta worde introduci pa e siguiente temporada di Carnaval 69.
Preparacionnan a cuminsa pa un tempo caba y Stichting Musica ta hopi satisfecho di por anuncia cu e Aruba Caiso & Soca Monarch lo cuminsa den luna di November cu e finalnan lo ta na fin di januari 2023. Un cambio cu lo tuma lugar ta cu Caiso Soca lo drenta den nos barionan.
Den luna di november respectivamente 12, 19 y 26 lo tuma luga e prefinalnan cu lo keda presenta den Centro di Bario Dakota, Centro di Bario Playa Pabao y Centro di Bario Brasil. Esaki ta encera cu nos musiconan ya caba ta preparando pa competi den e barionan den proximo luna di November, dunando amplio espacio pa cada produccion resona y biba den pueblo.
Na januari 2023 lo continua cu e musica y e ambiente di Caiso y Soca finals. Aruba Caiso & Soca Monarch finals lo tuma luga diabierna 27 di januari y e gran competencia final di “Super Soca Saturday” lo ta diasabra 28 di januari, 2023.
Nan ta sumamente entusiasma pa nan rueda di prensa oficial unda Stichting Musica lo informa tur e detayenan di Aruba Caiso & Soca Monarch.
Cu esaki Stichting Musica ta informa pueblo tur desaroyo relata na e festival di mas grandi di Aruba.
https://diario.aw/categories/noticia/general/stichting-musica-ta-trece-aruba-caiso-soca-monarch-den-bario#sigProId44dd2dce30


text:
Dia di Bonaire su lema “Unidat ta e yabi pa libertat” i henter e asuntu di himno a ilustrá ku tantu libertat I demokrasia ta bou di preshon enorme. E lema ta un pensamentu falsu. Ta pone pueblo tras di waya pa trese desunion. Tabata falta “prikkeldraad” . E otro tópiko ta demokrasia. Diputado a traha kuchi kuchi riba un sorpresa, no a enbolbí Konseho Insular i kos a lèk. Esaki ta kontra reglanan di bon gobernashon i mester tin konsekuensia si Konseho Insular ta respetá su mes i duna rèspèt na e setenta aña di atministrashon demokrátiko na Bonaire. Na Hulanda diferente minister ku a trata na skonde kos mester a retirá. Asuntu di bòn a kousa kabes di e ministernan: Fred Teeven, Ivo Opstelten, Ard van der Steur. Toeslagenaffaire a resultá den retiru di sekretario di estado, Menno Snel, lider di PVDA Lodewijk Asscher, minister Eric Wiebes i kaida di gabinete Rutte III. E manera ku a atendé e problema di Afghanistan a pone dos minister tuma retiro. E puntonan aki ta enfatisá e forsa di demokrasia parlamentario i poder di representantenan di pueblo ku ta kontrolá gobernashon. No por gaña i burla parlamentu sin konsekuensia. Sea bo ta tuma retiro òf bo ta haña un moshon di deskonfiansa òf di desaprobashon. Na Bonaire e Kolegio Ehekutivo ku a sinta na 2019 ta kometiendo vupá tras di otro i Kolegio Ehekutivo, ku ayudo di MPB ta opstakulisá bon funshonamentu di demokrasia. Por menshoná asuntu di toubot te na mínimo sosial. Spesial MPB ta papia di Union pero mirando aktuashon di su lider por papia libremente di desunion. Señor Elvis Tjin Asjoe porfin a skirbi un artíkulo ku kontenido ku ta papia di yuda konstruí Bonaire. Lesa e artíkulo bon i e konklushon ta: mata libertat di palabra. MPB tin lider i diputado arogante ku sigur sigur ta fomentá desunion i destruí demokrasia. Un kaluroso pabien na konsehal Elvis Tjin Asjoe ku, danki na supuesto analistanan, porfin a duna kara i a tuma e bon desishon pa no bira diputado .
FUENTE: ARTHUR SEALY


text:
WILLEMSTAD/FLORIDA — Durante fin di siman tras di lomba, un selekshon di hungadónan di dominó di Kòrsou, a partisipá na e XIII World Domino Championship, ku a tuma lugá na Orlando den Disney’s Coronado Springs Resort. Jean-Mark Welvaart a finalisá na di 6 lugá den kategoria individual
XIV World Domino Championship lo ta na Kòrsou
Mester remarká ku otro gran notisia ta e echo ku e siguiente mundial di dominó, ku ta e XIIII World Domino Championship, lo tuma lugá aki na Kòrsou. Esaki sigur lo ta un tremendo oportunidat pa Kòrsou mirando e kantidat di partisipantenan ku ta asistí na e mundial aki.


text:
Williamsport,– E selekson di Little League Kòrsou tabatin honor di habri e kampionato mundial di Little League na Williamsport kaminda den un tremendo duelo di picheo finalmente Davey Jay Rijke a sali si porta grandi blankeando Nicaragua i nan picher estelar Garcia ku e skor di 2 pa 0.
Tabata un tremendi duelo kaminda e picher di Kòrsou a saka 14 di e 16 outnan ku el a saka pa medio di ponche mientras ku Garcia a poncha 10 di e bateadó nan di Kòrsou. Reangelo de Caster a relevá pa Kòrsou i saka e ultimo dos outnan pa salba e partido. Na bate pa Kòrsou Kyshore Hinkel a bai di 3-2 i un kareda empuha i e otro kareda a keda empuhà pa Jaylliard Emperador, mientras ku e dos otro hitnan a ser konektá pa Deshawn Bonafasia i Shemar Jacobus.
PROKSIMO WEGA.
E proksimo kompromiso di Kòrsou lo ta mañan 1.or di mèrdia kontra di Panama den Volunteee Stadium. Korsou awor ta sigui den e buelta ganadó. Tur wega lo ta transmishon di ESPN ku tin e derechonan pa transmiti e weganan di mundial na Williamsport.


text:
“Ban haci di nos banda y cumpli cu e reglanan y keda paden mas safe posibel”
Durante e conferencia di Prensa, Prome Minister a presenta un cu ta mustra un situacion hopi impactante di un docter cu ta casi hoga su mes pa tene un cama di un pashent y e pashent safe pa splica e situacion di Hospital.
“Awe hospital ta bisa nos cu esaki ta e situacion cu nan ta aden. Nan ta suplica pa ayudo pasobra ta hopi hende ta bin pareu cu mester di ayudo. Esaki eigenlijk ta conta pa tur nos frontliners den e dianan aki. No lubida cu tin otronan cu ta sacrficando nan mes y nan famia pa tene nos safe. Nos tambe por haci di nos parti. Nos por cumpli cu e reglanan, e peticionnan, nos por mantene nos mes paden mas safe cu ta possible.
Ban mantene tur nos frontliners den oracion. Si bo tin plannan pa awe, awe nochi of mayan, cambia nan y keda paden caminda bo ta mas safe. Cu poder di Dios dentro di algun dia nos ta combati e situacion cu nos ta aden y nos ta bay bek na loke ta parse normalidad. Si bo tin un fiesta planea, porfabor postpone esaki pa despues.
Manera nos a bisa tur cos ta dirigi cu dia 1 di september nos por habri scol pa nos muchanan. Nan a perde 2 siman caba y no ta husto pa nan tampoco. Nos kier pa nan por sigui desaroya. Pero pa logra esaki nos tur mester uni”.


text:
WILLEMSTAD – Dia 11 di Novèmber último a tuma lugá e di 27 edishon di e kareda di relevo rondó di e isla di St. Maarten, di kua e ekipo di Kòrsou kombiná ku Aruba i Boneiru a partisipá. Esaki tabata e inisiativa di e atleta di distansia Randhy Cuevas pa hasi un kombinashon di e isla nan di manera ku bo por haña mas atleta fuerte den e ekipo ku a hiba e nòmber di ABC Insel Air Champion.
E kareda a start ku e koredó di St. Maarten ku a gana e kareda Fatum nan Kòrsou i establesé un rèkert nobo kontra di e koredó di Aruba, Roland Staring. Manera tabata di spera e koredó di St. Maarten a kue e bentaha, lagando e ekipo di ABC Insel Air Champion atras. E ekipo di ABC a keda atras te ku lèg 5 den u kareda kaminda mayoria koredó ta mas of ménos 3 km. Despues di 3 lèg e ekipo di ABC a pasa pa kue e puesto number 2. I na di 5 leg e selekshon a pasa pa puesto number 1. E selekshon a pèrdè e bentaha aki na momentu ku un dama di e ekipo mester a enfrentá un kabayero di e ekipo kontrali ya komo ku reglanan ta stipulá ku bo mester tin mínimo dos koredó di e sekso opuesto den bo ekipo.
Pero asina mes e kabayero ei no por a bai leu i e dama Shardiela a lucha balentemente. Despues a sigui e dama di Aruba Dorothal ku ta un koredó ku a yega di kore 5 km den 20 minüt, pero e hóben atleta di Aruba aki a bin konfrontá problema respiratorio durante di e kareda i esaki a pone e ekipo di ABC Insel Air Champion kai un minüt atras ku a bira difísil pa nos koredó lokal Rashid por a sera e distansia ei, mirando ku e koredó number 10 di e otro ekipo ta tin mes un nivel ku n’e. Asina nos ekipo a sali number dos den e kompetensia di relevo rondó di e isla di St. Maarten.


text:
Kantoortijden: Maandag - Donderdag 9.00 - 17.00 uur
info@consumentenbelangen.com - 7 88 99 10
Hulp nodig bij een consumentenprobleem?
Meld je aan via onderstaande button
Derechonan di konsumidónan
Kumpra un produkto – Kiko ta bo derechonan?
Si un produkto ta daña durante e periodo di garantia bo tin e derecho pa e produkto ta wòrdu drecha òf remplasá grátis. Informá e kompania i trese e produkto serka nan (si esei ta posibel), huntu ku bo faktura i e karta di garantia (hopi bes e faktura ta e prueba di garantia).
Lei ta skirbi ku bo tin e derecho di un bon produkto (garantia legal). Esei kemen ku e produkto mester kumpli ku kiko bo por ferwagt.
Si e produkto ta daña den ménos ku 6 luna despues di e kompra, lei ta determiná ku e produkto no tabata bon fe momentu ku bo a kumpr’e. Al ménos e bendedó por hasi prueba ku bo a usa e produkto robes.
E produkto ta daña mas lihé ku bo por ferwagt? Bo tin e derecho pa reparashon grátis of un produkto nobo ku ta remplasá e original. E bendedó mester sòru pa esei pasombra bo a sera un akuerdo kun’e.
E periodo di garantia a kaba?
Despues di e periodo di garantia a kaba ainda bo tin e derecho pa reparashon grátis of risibí un otro produkto pa remplasá. Esei ta konta pa produktonan ku tin un durashon mas largu, komo un wasmashin. Kon largu e periodo ta, ta dependé di e preis, e tipo di produkto i e marka. Bo mester tin prueba ku e produkto no ta bon i ku bo no por a antisipá esei.
Si e bendedó no ke solushoná e problema, bo por anulá e kumpra i pidi pa restitushon di bo sèn.


text:
Opinion Publico:
Parlamento luna pasa a prohibi Benny Sievinger pa biaha pasobra e ta un sospechoso y ta un berguensa pa e representa Parlamento di Aruba.
Awor ken Daphne Lejuez ta representa na Hulanda riba e topico di Statuut? Un ladron di asiento por representa Parlamento?
Loke Lejuez a hasi dia 13 di november ta wordo yama na Hulandes “zetelroof”. Robo di asiento. Un hende cu ta comete robo ta un ladron den e caso aki di asiento, irespecto kiko ley ta bisa, su decision di a horta e asiento di partido MEP y bay cun’e na oposicion, tabata fout. Pa colmo, ta hende cu a haya 100 y pico voto so.
Sucumbi pa presion di sector priva, Lejuez a tambalea y purba destabilisa e gobierno. Comerciantenan poderoso a pone placa den wega pa benta gobierno abou, asina yuda nan partido AVP bin na mando. Pero pa nan malasuerte nan no a logra! Tur esaki a genera un rabia enorme den comunidad. Pueblo ta rabia y harta cu placa y poder ta exigi cosnan cu no ta den interes di pueblo en general pero solamente di un grupito cu tin e hendenan aki riba payrol.
E pregunta ta na Parlamento: kiko Daphne Lejuez a bai hasi Hulanda? Kiko e sa di Statuut? Ken e ta representa? Kiko ta e diferencia entre Daphne Lejuez y Benny Sievinger? Un ladron di asiento por representa Parlamento? Preguntanan cu comunidad ta hasi nan mes y cu ta exigi contesta di Parlamento


text:
Prinses Wilhelmina Fonds Curaçao ta den nan luna di kolekta. E fundashon ta duna guia i asistí e persona ku kanser. I esaki no ta solamente hende grandi pero tambe nos muchanan. I ora nos ta referí na guia i asistí e mucha no ta solamente esun ku kanser pero e mucha ku su mama, tata, tanta, un miembro di famia tambe tin kanser.
E siman aki nos a papia ku sra. Frieda Geller presidente di e fundashon i sra. Lilian van der Burg- Goeloe ku ta miembro di e fundashon i tambe ta enkargá ku nos sekshon di muchanan. Sra. Geller a konta kon bin a yega na un sekshon di mucha. ‘Nos ta hasi tantu trabou pa asina tantu tipo di kanser i hende, ku ta asina tantu página mester tin pa deskribí loke nos ta hasi”, ku e palabranan aki sra. Geller ta yama nos danki pa duna nan asina tantu atenshon. Kanser serka mucha i e konsekuensianan riba e mucha i su famia.
10 aña kaba hasiendo e trabou públikamente
Sra. Geller tabata enkabesá e departamento aki pero a pas’é over pa Lillian. E departamento a keda ekspandé ku loke nan ta hasi. Mas òf ménos 10 aña pasá RBC bank a inisiá un ‘walk’ pa e muchanan den Karibe. Den Karibe no ta mes afortuná manera aki na Kòrsou/ na Kòrsou no tin di wòri ku tin di paga pa e muchanan haña tratamentu pasobra SVB i seguro ta paga. Pero den e otro paisnan si e tratamentunan ta bai di otro forma. RBC a organisá e ‘walk’ i a repartí e sèn i PWF a haña un parti di esaki i huntu ku esaki PWF por a lansa públikamente loke nan tabata hasiendo kaba, pero tabatin dòkter no ta laga sa ora un mucha tin kanser. Pero esaki ta komprendibel pasobra un mucha ku kanser ta bai Ulanda mesora. Pero ora PWF haña sa nan ta yuda. Sra Geller ta kòrda un mucha hòmber Francis ku ta biba 30 aña kaba na Hulanda pero e tempu ei e tabatin 14 aña. Ta e trahadó di PWF Alejandra Wieske a salba su bida pasobra tabata tarda pa mand’é Ulanda i Alejandra a pone pia abou i e mucha a bai Ulanda. Francis a bai Ulanda, el a pèrdè su pia pero el a bai den un proyekto ku el a haña un pia falsu i te awe e ta un tata. Esaki ta mustra e historia i loke ku PWF ta hasi.
Mayoria biahe mucha ta skapa di kanser
Mayoria bia ora e mucha haña kanser ta skapa pero tambe mester bisa ku ora bisa un mucha tin kanser e ta pió ku tur kos. E tata i e mama ta bira destruí i e trayekto ei ta masha difísil pasobra e mucha mester bai Ulanda. E mucha ta haña diagnósis aki pero e tin di bai Ulanda pa rekonfirmá e diagnósis. E tin di bai Ulanda i kisas e mucha na e momentu ei no tin pasport, e no tin paña di friu, e no tin maleta i no ta e so pero e mama i tata. SVB ta kubri gastu di e mama pero e tata tambe ke bai. I asina PWF huntu ku Ronald McDonald ta uni forsa pa wak kiko mester i kompartí e gastunan pa e famia por bai. Sa sosodé ku tin mas yu den e kas i si ta beibi e no por keda atras. E kos di mas difísil ta ku e yu ta malu pero e kos ta ku e tratamentu asta por dura henter un aña. Imaginá ku bo tin bai laga bo kas, trabou, famia pa henter un aña. I PWF su trahadónan sosial ta atendé ku esei. I hopi bia ta asina ku na Ulanda e mama kisas nunka a biaha i no por papia bon ulandes PWF ta sòru pa asta un hende yud’é ku e ulandes i papiamentu. Hopi kos ta bin aserka i un hende no por imaginá su mes segun sra. Geller. Den direktiva di PWF nan ta tuma sierto desishon pasobra den e trayekto ei tin gastu ku nan no tin kisas. I nan tin e tarea duru di disidí kiko por i kiko no por. Pa 99% nan ta bai di akuerdo ku esakinan ora mester. I p’esei nan mester di e fondonan.
E kantidat no ta importante pero e kalidat
I ora e muchanan bin bèk e kos no a kaba pasobra nan ta bin bèk i no ta eksaktamente e mucha ku tabata siña bon, no ta eksaktamente e mama ku ta bin bèk i no tin trabou i PWF mester sigui guia. I tur e problemanan ku ta bin despues. Na Kòrsou ora kaba e tratamentu na Ulanda, por hasi e ‘follow up’ na Kòrsou i esei ta bon. Ora nos ta papia di kantidat di kaso sra. Geller a bisa pa no wak e kantidat pero e kalidat ku nan tin di hasi ku e famia. Danki Dios ku tabata 3 pa 5 kaso ounke nan mes ta di mas kaba. Un hende sintá sin por komprondé loke ta sosodé por bisa ku ta hopi kos pa un mucha. Pero ta hopi kos ta bin kuné. No ta un….. i so ta bai yuda e mucha pero pro ta un trayekto di hopi aña. I esaki nan por a sali públikamente pa 10 aña kaba i bisa kiko nan ta hasi. Huntu ku Ronald McDonald nan ta sa mesora ku tin mucha ku kanser. Ronald McDonald ta puntra di e mucha ke yudansa i asina PWF ta kuminsá. I asina nan ta traha huntu.
Siña kon dil ku emoshon
Lillian van der Burg-Goeloe ta enkargá ku e sekshon di e muchanan. El a konta Djasabra ku e trahadó sosial ta esun ku ta guia e mucha, ora nan haña esaki di Ronald McDonald. Ta yuda henter e famia. Un mucha ta mas sensitivo pa ku e malesa i ku e notisia. I banda di e mucha ku ta bira malu, tin e muchanan ku nan mama, tata, ruman a bira malu i tambe mester di yudansa. E muchanan ei ta kai den un buraku pasobra hopi hende no tin tempu pa nan. For di aña pasá PWF ta pone atenshon na e muchanan ei ku ta kai den e buraku di emoshon i tin diferente aspekto ku ta trata ku na. E trahadó sosial ta indiká kua mucha ta kai den e proseso ei i mester di atenshon. Tin diferensia kurso ku nan a kuminsá kuné pa kon dil ku e luto di a pèrdè un famia òf si e famia a bira bon bèk i kon ta sigui ku e emoshonnan. PWF a kuminsá ku algun kurso huntu ku sikólogonan profeshonal pa sa kon ta atendé ku luto i kombersashonnan spesial pa mucha ta yud’é kon dil ku e situashon ku e ta aden. E Resilensia kon ta sigui ku e situashon. Tin bia ta haña ku ta dos òf tres ruman tin di sigui ku e kurso.
Fakansiplan
Tambe PWF tin kosnan dushi ku ta hasi ku e muchanan. Tur djabièrnè, e muchanan ku tabatin kanser i ta sigui bin serka nan, tin Knutselles. PWF ta un kaminda pa nan sinti nan konfortabel. E muchanan ta sinta ku e otro muchanan ku tambe a pasa den sierto kos i nan ta pasa un atardi plasentero. Nan tin nan departamento di rekreashon i terapia ku ta yuda i asina tur djabièrnè ta tuma lugá. Tambe e aña aki ta e di dos bia ku tin fakansiplan i e aña aki pa promé bes e tabata 4 dia i e muchanan a keda drumi einan. Kada mucha tin su karakter i su forma pero e muchanan a pasa dushi. Tabatin algun spònser ku a yuda pa asina por a tene gastunan abou. I e muchanan a haña un tempu plasentero pa asina e famia na kas tambe a haña un luf kue yu ta pasando dushi tòg.
A yuda ku unifòrm
Tambe PWF ta yuda muchanan den nesesidat ku unifòrm di skol. E aña aki a yuda 22 mucha i danki Dios na e fondonan i kolektanan di pasado a yuda e muchanan aki. Asina por mira ku ta diferente kos PWF ta hasi pa e mucha haña atenshon. I e mucha sa ku tin trahadó sosial pa papia kuné, e mama tambe por papia kue trahadó sosial i buska solushon pa kualke problema.
E trahadónan tin hopi aña di eksperensia, tin ku mas di 20 aña i nan sa kon ta atendé ku diferente hende grandi i chikí. I asina por drenta den sea e grandi òf chikí. Meskos e sikólogo ta spesial pa mucha. No ta laga e mucha desampará pero ta yuda kaminda por.
Plasentero i strukturá
Na Kòrsou tin un averahe di 6 mucha ku kanser pa aña. I no ta tur mucha ta bai serka nan i tin mayor ta preferá na no envolví PWF. I p’esei ta difísil pa bisa si e kasonan ta subiendo kada aña òf no. I mester kambia e persepshon ku PWF ta pa hende grandi so. I danki Dios por manda e mucha Ulanda ku ta spesialisá pa mucha ku kanser na Utrecht i e aña aki a kuminsá wak kua mucha ta keda afektá indirektamente i e grupo ei tòg ta basta grandi segun Lillian. I p’esei e kolekta ta asina importante pa asina e mucha por pasa plasentero i strukturá. Nan por sigui duna e mucha guia i hopi mas. Nan ke ta un balor agregá pa e mucha i den e famia su bida.
Papia kuné
“Nunka no pensa di laga e mucha den banda. Purba papia ku e mucha. Bai pa e mucha, e ta un hende, papia kuné, kombersá kuné, e no tin un malesa ku ta straño pasobra kon ku bai bin kanser por toka nos tur. Nos tur ta mama i tata, nos por tin tanta òf wela i no laga e hende desampará òf den banda”, segun Lillian. El a bisa pa duna e hende atenshon i tei pe. Ta djis un orea pa tende ta yuda grandemente i ta humano.


text:
FLORIDA – Ayera Trinity Christian Academy tabata tin su Annual Sport Banquet kaminda nan ta honra e mihó atletanan den tur ramo di deporte.
Atrobe mesun kos ku aña pasa, nos studiante/atletanan a lusi den premionan individual.
Guiseppe “Peppe” Best a keda skohe komo e soccer MVP.
Den landamentu WARRIOR AWARD a bai pa Aisha Hironimus.
Den baseball Aldrich Chapparo de Jongh a keda skohe komo MVP den e ekipo di JV. Banda di esaki Aldrich a wòrdu skohe komo MVP di un torneo Grandi di biahe ku e la hunga na Jupiter.
Pa loke ta tennis, Sharienne Ricardo, a keda skohe komo MVP. Akinan e coach tabata tin tremendo palabranan pa e hóben tenista gabando su esfuerso, dedikashon i determinashon praktikando e deporte.
Pa softball Taisa Kirindongo a keda selektá komo MVP, Gysha Sulvaran komo ROOKIE of the Year i Philny Llewellyn a risibí e WARRIOR AWARD. E ultimo ta keda duna na e hungadó ku aparte di tabata tin bon sifras a karga e team tambe ku su aktitut, aportashon i apoyo pa su ekipo i kompañeronan di ekipo no solamente riba tereno sino tambe pafó di tereno.
Philny por mira atras riba un super bon temporada kaminda ku e la bati pa un promedio di .618, ku 9 doblete, 7 tripel, 6 honron i 61 kareda empuha. Riba montikulo e tabata tin un record di 15-3, un efektividat di .082 ku 114 ponche i batidonan a bati pa un promedio di .141 kontra dje.
Komo chèri riba e bolo tabata e prestashon deportivo di Steffert Spencer kende a haña MVP den landamentu i tambe atletismo. Ku e eskoho aki Steffert ta igualá e rekert di Phildrick Llewellyn, komo un studiante/atleta ku ta risibí e eskogensha aki den mas ku un deporte. Tempu di Phildrick no tabata tin SSC i esei ta hasi di Steffert e promé studiante/atleta dje programa “Studia den Region” ku ta keda saka MVP den mas ku un deporte.


text:
Willemstad — Atletanan Hayrich Juliana i Bas Casper di Crossfit 5 Triple 9 di Kòrsou a partisipá na e kompetensia di Crossfit TIGLON na Hulanda djadumingu ku a pasa dia 28 di yüni i a logra sali den e 10 mihónan. TIGLON ta un kompetensia entre e mihó atletanan i organisashonnan di Crossfit na Hulanda. Pa promé biaha Kòrsou tambe ta partisipá na e kompetensia ku dos atleta. Esaki tabata e promé representashon di atletanan lokal, ku ta hasi Crossfit na Kòrsou, na un kompetensia den eksterior. A sobra 2 dia di kompetensia mas na kual e atletanan di Kòrsou por kompetí, i na final di aña lo saka De Fitste van Nederland i De Fitste Box (sinónimo na gym) van Nederland.
E aña aki TIGLON ta konsistí di 3 dia di kompetensia i promé ku kada kompetensia e atletanan mester kualifiká dor di hasi e diferente WODsnan. Kada WOD, ku ta un seri di ehersisio, por konsistí di hisa peso (weightlifting), gemnastik (tùrnen), forsa i kondishon (Strength & conditioning). E 20 mihónan di kada kualifikashon ta sigui pa e dianan di kompetensia.
Na promé lugá, Crossfit 5 Triple 9 ta orguyoso ku tur 2 atleta, di entre 176 persona a kualifiká pa e promé dia di kompetensia dor di sali den tòp 20 i nan ta mas orguyoso ainda ku durante e dia di kompetensia mes tur 2 a sali den tòp 10. Hayrich Juliana a sali na di shete(7) lugá i Bas Caspers na di nuebe (9) lugá. Ámbos su prestashon tabata sumamente bon si tene na kuenta ku nan ta kompetí ku e ganadó di De ‘Fitste van Nederland’ di Hulanda i otro atletanan ku a partisipá na e kompetensia Crossfit Regionals entre diferente pais di Oropa.
Na diferente parti di mundu tin kompetensianan di Crossfit tantu riba nivel lokal, regional komo internashonal. Crossfit ta hañando fama rònt mundu i ta mihó konosí komo “The sport of fitness”; via un seri di ehersisio ta tèst bo aptitut òf kapasidat a base di resistensia, stamina, forsa, fleksibilidat, vigor, spit, koordinashon, agilidat, balansa i presishon. Atletanan di Crossfit ta train pa por ehekutá diferente ehersisio na un nivel físiko hopi kompetitivo. Ku otro palabra, nan speshalisashon ta amplio, pa por hisa kosnan pisá, pa por demostrá stámina i koordinashon den diferente movementu, manera landa, kore, karga i hisa bo propio kurpa, ets.
Crossfit 5 Triple 9 tin solamente 1 aña i mei di eksistensia. E box ta afiliá na e organisashon mama i ta spera di por train hopi atleta mas di Kòrsou pa por kompetí riba nivel internashonal. E box ta situá den kurá di St. Jozef VSBO na Otrobanda i tin mas ku dosshen miembro i tres coach ku ta sertifiká den e diferente áreanan. Por bishitá e FB página i website pa sigui e desaroyo i informashonnan tokante Crossfit 5 triple 9.


text:
WILLEMSTAD. – Den un komentario kòrtiku formulá pa Redakshon di EXTRA, abogado mr. Hubert ‘Berti’ Braam, ku tabatin e interesnan di Kontrolaria General na su enkargo, den e kaso kontra di UTS, relashoná ku kòntròlnan di bukinan di UTS, a duna di konosé ku a yega ora pa kambia lei. Un lei datá for di aña 1956, no por keda vigente den tempu moderno.
E echo ku Minister Jesus-Leito a hasi menshon ku mester trese kambio den e lei enkuestion, ta un bon punto di salida i un speransa ku por kontrolá bukinan di N.V. nan di gobièrnu.
Pa motibu ku tempu ku a bin ku e lei aki, no tabata konosé N.V. nan di Gobièrnu.
Pa kambia e lei aki, ta un kos fásil, asina Braam a duna di konosé.
No tin mester di hasi muchu kos i pèrdè hopi tempu. Ta un frase ta inkluí den e lei aki, ku ta duna Kontrolaria General ku ta un órgano independiente e outoridat pa drenta den NV nan di Gobièrnu i hasi nan kòntròl. Ta un kos simpel i masha normal.
Ounke ku den e situashon aktual, Braam ta lamentá ku Gobièrnu a hala e apelashon o sea no a duna outorisashon pa kontinuá e kaso na Kasashon. Tabatin un chèns, ounke ku esei no ta un garantia. Pero ku e kambio di e lei, no tin awa pa laba, no tin diskushon ku un N.V. di Gobièrnu ta tene un otro entidat di Gobièrnu afó pa e no kontrolá.
Braam ta spera ku parlamentarionan no mester tarda muchu pa pasa e lei aki i manera e situashon ta aworakí, ta indiká ku e lei aki ta pasa fásil.
E pregunta ta keda, dikon UTS ta hasi problema pa kontrolaria general drenta den nan atministrashon, dikon UTS no por ta transparente si tur kos ta na òrdu, Braam ta opiná.
Bron: Extra


text: Mi a keda masha kontentu ku mi a haña e app. Esei tabata mi deseo di bai kome na restaurant. Ora ku mi a haña e grato notisia ku mi nòmber a sali pa e premio, mi a sinti mi emoshoná ku mi deseo a keda kumpli. Después mi a informá ta kua restaurant mi por bai. E choice tabata sublime, estupendo i wardando e día yega. I porfin e día a yega ku mi tatin asina tantu entusiasmo wardando 6’or yega pa transporte bin buska mi. Transporte tabata presis na ora. Nos a yega Riffort, bai na e restuarant. Nos a wòrdu tremendamente risibi, e trato tabata bon. E servisio tabata atento. E sobra anochi a transkuri na un manera agradabel. Danki pe gesto.


text: Bonaire tin un aña di mei den gara di Covid i mirando e medidanan ku tin i ta bai tin kontra libertat di hende ta parse ku demokrasia a bira un “Pandemiakrasia”. Ta Covid 19 ta manehá Bonaire i no esnan konserní.Unda diputado di salubridat ta. Pa sali for di Bonaire tin ku hasi tèsti bo por buska un QR-kode. Por tende kaba, no di diputado,ku mester bakuná mas ku dos biaha. E punto ta ku lo a bakuná 85% di e poblashon promé ku temporada di orkan kuminsá.i Bonaire ta protehé. Keda bisa bai bakuná no ta e solushon i pió ainda si lider polítiko di MPB, ku no ta e frakshon mas grandi den konseho Insular, ta hasi e pregunta si mester bini ku toke de keda pa esnan ku no ta bakuná. E pregunta aki ta bai kontra integridat, libertati privasidat di hende i ta peligroso. Den nos komunidat chikitu no ta difísil pa sa ken no a bakuná. No ta investigá pa sa e menasa di e vírùs pa personanan ku no ke ni ta bai bakuná, pero ta bai buska pa sa ki nashonalidat nan tin, den kua bario nan ta biba, ki religion nan tin, ki nan edat ta, unda nan ta traha, nan ta soltero òf nan ta forma un famia, ki ta nan orientashon polítiko, ki nan orientashon seksual ta. Di e manera aki bo ta stèmpel hende i ta diskriminá ku e konsekuensia; divishon den komunidat entre Nos i Nan. Henter e sistema di informashon i komunikashon no ta duna resultado pero ken ta responsabel? Konseho Insular, hefe di protokòl, e diputado, gezaghèber òf e hefe di salubridat públiko.Lider di MPB a bini ku e idea pa frena libertat di ekspreshon pa no kritiká su Konseho Ehekutivo. Otro idea fantasma; pone kámara pa kontrolá ken ta shusha Bonaire.E pregunta na Elvis, ki dia esnan ku tin dies aña ta warda tereno ta bini na remarke i ki dia bo Kolegio Ehekutivo ta regla traspaso di kunukunan.Unda e kos nobo a keda?Riba ken ta warda?


text:
Un trato sublime di presidente di Amak durante su estadía na Hulanda.
Riba invitashon di e stichting “ Liefde voor elkaar” bou di presidensia di Sra. Ruth Bata, presidente di Amak ,sr. Manfred Feko Gomes a asistí na e festival di tumba na Rotterdam i despues tambe a keda, pa eksperensiá e parada di Zomer Karnaval di Hulanda.
Sr Rignald Maduro tambe a risibí e invitashon pa fungi komo Maestro di seremonia, lokual ela hasi di un forma tremendo profeshonal.a
Durante su estadia na Hulanda, srs.Gomes i Maduro a risibí un trato sublime.
Un sala di “Sunrise” kompletamente yen durante e festival tabata duna muestra di apresio kontinuamente na presidente di Amak.
Un palabra di gradesimentu ta bai na Hermanito ku a graba henter e aktividat, i sr.Darwin Gregg, ku tambe a realisá un transmishon direkto pa Kòrsou pa medio di Radio Krioyo.
Pa motibu di kompromisonan na Kòrsou, sr Rignald Maduro a regresa Kòrsou después di e festival, i e komishon organizador a pèrkurá pa diariamente duna atenshon máksimo na presidente di Amak.
Un akto masha di apresiá ta e forma ku e gerensia di “Stichting Zomer Karnaval Nederland”bou di presidensia di sr.Karel Willems a risibí sr. Gomes i e komishon di Sra Bata na “Stadhuis’,
pa for di e tribunanan ey , disfrutå di e parada di karnaval..
Nos agrupashonnan musikal, manera Gentz, One i Icons a sobresali durante e parada.
Un gesto ku sr.Gomes a apresiá, tabata e saludo musikal di e frònt di Icons na momento ku nan a pasa dilanti di Stadhuis.
Sr.Gomes ta hopi kontentu ku durante su estadia ela bishitå
- Carlson Manuel pa interkambiå riba diferente temanan.
Un notisia hopi alentador, ta e plannan ku e minister tin, pa biaha pa Kòrsou, ku un delegashon di Buma/Stemra, pa wak kon awor si definitvamente, por yega na palabrashonnan definitivo , relashonå ku derecho di outor.
Amak sigur lo duna su aporte kaminda esaki ta nesesario.
Finalmente un palabra di gradesimentu na sr. Hugo Clarenda di CTB, ku a duna un aporte na e proyekto.
E parada di e “Zomer Karnaval” ta atrae mas ku ½ mion di hende, no solamente di residentenan na Hulanda, sino tambe for di otro paisnan Oropeo, gosando kantu di ruta.
E Stichting Zomer karnaval, ta para positivo, pa krea e espasio nesesario, pa nos por hasi nos partisipashon mas visibel, i di e forma ey promove nos país pa atrae mas turista for di Hulanda.
Direktiva di Amak durante su reunión ku CTB, lo trese algún sugerensia na gerensia di CTB.
Finalmente nos kier manda palabranan di gradesimentu na algún di e personanan ku a duna un sosten grandi na sr. Manfred Feko Gomes durante su estadia na hulanda, i hasi e biahe aki algu inolvidabel
Nos ta referi aki na e siguiente personahenan; Ruthlin Batta;Judalies Andrissen;Jack Licie; Aisha Wanga;i Urnic Leito.
Un homenahe na sr. Gomes ku ta bale la pena.


text:
Oranjestad-Ayera den Parlamento nos a ricibi bishita di representante di Departamento di Enseñansa y miembronan di comision Ortografia di Papiamento 1997 en conexion cu tratamento di e ontwerp-landsverordening houdende regels met betrekking tot de schrijfwijze van het Papiamento (IS/538/16-17, d.d. 30 maart 2017)(ZJ 2016-2017-863) cu dentro di poco lo keda trata pa Parlamento.
Parlamento a haya un presentacion di Sra. Audrey Tromp caminda el a duna un introduccion cortico (produccionnan existente na Papiamento, campaña di conscientisacion, buki blauw etc), djey a sigui cu un historia cortico di nos ortografia (1976-2018), a trata kico ortografia ta y kico e no ta, a haci un comparacion cu e ortografia di 1976, a trata e importancia di aprobacion di e ley di ortografia y a termina indicando kico mester tuma lugar pa futuro.
Parlamentario Tromp-Lee ta indica cu desde un principio el a enfatisa e echo cu Parlamento tambe mester y por aporta na e celebracion di Aña di Papiamento. Y mas importante ainda mester aporta na e parti di salvaguardia existencia y bon uzo di nos dushi Papiamento.
Sigur door di percura pa trata y aproba e ley aki, nos ta contribuyendo grandemente na finalisacion di un proceso cu tin añanan ta tumando lugar y cu te awe ainda no a logra keda finalisa.
Banda di aprobacion di e ley cu ta trata e ortografia di Papiamento, Parlamento sigur lo urgi, conforme conseho ricibi awe, pa Gobierno pone atencion na:
- Conscientisacion y informacion
- Ampliacion di e lista di palabra
- Diccionario (splicativo) di Papiamento
- Institucion di un Instituto di idioma
- E demas areanan di atencion pa loke ta trata nos lenga materno
Sigur di su banda Tromp-Lee lo keda accentua e necesidad pa Gobierno bin cu un maneho pa nos Lenga Materno. Tarea di Gobierno ta pa conserva, proteha y cuida nos idioma nacional Papiamento y stimula pueblo pa respeta y haci bon uzo di nos idioma. Segun Tromp-Lee na Aruba nos tur mester ta orguyoso di por papia Papiamento.
Pa finalisa Tromp-Lee ta indica di ta contento di e informacion ricibi door di Minister Lampe cu Aruba conhuntamente cu Curacao lo bay traha mas estrechamente ariba nos dushi idioma. Alabes e ta contento cu recientemente e por a tuma nota cu conhuntamente cu Curacao, Aruba lo bay traha pa Papiamento por keda poni riba e lista di herencia cultural intangibel di UNESCO.


text:
Erich
Genser
Candidato #28
Erich Jacinto Genser.
Mi tin 37 aña y mi ta casa cu Juf. Ghislady Genser-Angela y nos tin 2 yiu, Princess Holly-J y Prins Jacob. Mi a nace na Aruba y a crece den e bario di Ayo. Full mi infancia y recorido educativo mi a pasa na scolnan na San Nicolas, Rayo di Solo, Filomena college basis y Filomena College Mavo. Y despues Colegio Arubano na Oranjestad.
Na 2005 mi a tuma e iniciativa pa haci un estudio den area di Systeem beheerder na Hulanda. Na 2008 mi a gradua como systeembeheerder na Groningen. Desde Juni 2010 mi ta traha na Instituo Pedagogico Arubano como systeembeheerder.
Hunto cu mi casa nos tin un grupo di gospel, Ministry On Fire. Unda nos ta alaba Señor a traves di musica. Cual mi persona ta toca percussion. Y como mi ta sinti Arubiano di curason y ta stima mi cultura, mi ta toca na diferente actividad cultural. Tambe a yega di bay representa Aruba na Jornada Mundial de Juventud cu grupo di hobennan.
Mi ta un hende cu gusta deporte baseball, futbol, volleyball y mas. Actualmente mi ta practicando coremento cual mi ta train marduga y ta participa den careda nan cu tin durante aña. Mi gusta biaha y pasa vakantie cu mi famia.
Actualmente mi a cuminsa carera nobo como politico. “Desde hoben caba mi tawata tin anhelo pa ta den politica. Awo como adulto tata di famia y esposo e anhelo a bira mas fuerte. Un punto fuerte di mi caracter ta yuda hende y asina mi kier yuda mi Pais caminda mi a nace y ta stima manera mi yiu ta bisa ‘duro duro’. Kisas mi no ta un profesional den tur area pero mi curason ta pa Aruba pa un Aruba fuerte, uni y stabiel. Un Aruba unda cu cada un ciudadano ta duna di su banda pa completa loke falta. Un comunidad consciente y presente na tur momento.
E motibo cu mi a scoge pa forma parti di Movemiento Electoral di Pueblo ta pasobra den un momento asina dificil cu henter mundo a pasa aden, MEP a demostra cu e ta traha pa e bienestar di pueblo cu nos den mente, pa cu futuro y stabilidad como pais. Mi kier a gradici na prome luga Dios pa e oportunidad cu e ta duna mi aworaki cu mi ta cuminsa mi careda politico. Na full team di MEP y nos lider Sra. Evelyn Wever-Croes pa acepta mi riba e lista prestigioso aki.
Como prome Minister Sra. Evelyn Wever- Croes a sa di goberna y dirigi e pais aki sublimemente. Lamentablemente a bin e pandemia cu a pone cu hopi plan y proyecto mester a wordo para. Mi tin hopi respet y ta admira con nos Prome Minister hunto cu e ekipo di MEP ta manehando e situacion di Covid-19. Caminda cu a percura pa e bienestar di nos hendenan prome. Danki y sigui cu e bon maneho Prome Minister.
Mi tey pa Aruba with a humble heart.


text:
Kico ta FE?
Biba cu FE ta nifica… laga bay miedo…
Mescos cu Gracia, nos tur a yega di topa cu ‘Fe’, na un momento den nos bida. Nos por topa cu ‘fe’, den momentonan di speranza, di alegria, di expectativa, pero tambe den momentonan tristo, di desolacion, unda e unico cos cu ta resta nos ta…nos ‘fe’. Fe den algo mas grandi cu nos…fe den un ‘forza superior… fe den Dios…fe den un mundo mas miho…fe den nos yiunan, pero atrobe…’Kico’ realmente ta ‘fe’?
Fe, mescos cu Gracia ta cosnan cu bo ta sinti y cu hopi bez ta dificil pa describi den palabra. Segun Enciclopedia Encarta, fe ta: ‘ Un actitud di paden, un conviccion of relacion di confianza entre e hende y un Dios Supremo. Den tradicionnan religioso ta mara fe hopi na e gracia di Dios, cu ta e seguridad interno of actitud cu Dios semper lo duna nos su amor…
Con pa traha cu fe den nos bida diario?
Un di e rekisitonan pa traha cu fe ta talvez pa nos laga bay miedo, laga bay tanto cos cu ta stroba nos.. Encyclopedia Encarta ta bisa cu : `Fe tin di hasi cu loque bo ta kere aden, pero…e ta bay mas leu cu esaki. E ta bisa cu fe ta yuda esun cu ta kere, pa transede limitacionnan y crea bon obra. E definicion mas popular cu nos conoce ta di e Testament Nobo, den Hebreu 11:1 cu ta bisa: `Fe ta e siguransa den e cosnan cu nos ta spera, e conviccion di cosnan cu nos no a wak ainda…” (p.e. Bida Eterno)
Nos por ripara cu nos tin falta di fe?
Si, pasobra hopi bes nos fe no ta asina grandi cu e ta bira un ‘entrega total’ cu nos peticion lo ser otorga. No ta cuestion cu nos ta duda cu Dios ta Todopoderoso y cu e por tur cos, pero ‘ami’ ta duda cu e lo otorga AMI mi peticion specifico. ‘Ken ami ta pa Dios cura mi di un malesa.of pa mi sali for di un situacion preocupante.. of pa e yuda mi yiu sali for di droga? Den henter mundo grandi ken AMI ta pa mi peticionnan ser concedi? Acaso bo a yega di pensa : Ken ami NO ta pa mi peticionnan no ser concedi” … un cuestion di fe!
Y di otro banda, con hopi nos mes ta desea e cosnan cu nos ta pidi for di henter nos curazon?
Biba y actua den fe:
Esaki ta un actitud den cua bo ta laga bay of entrega bo mes den ‘Fe total’. E mesun actitud aki 1o ta bo guia pa haci ‘exactamente’ loque bo tin cu haci, sin cu bo mester di perde tempo pa worry, un pasatempo favorito cerca hopi hende. “Worry’, preocupacion ta un desgaste di energia cu no ta contribui cu nada positivo den ningun situacion. Corda cu ora lama bira bruto, ta esnan balente lo yega tera sano y salvo.
Ora bo tin fe, no tin algo cu bo no por logra maske esaki ta parce imposibel, maske tur hende ta pensa lo contrario. Tin ora ta parse cu bo no ta logrando hopi, pero en realidad cada paso chiquito, con chiquito cu e por ta, mester ta un prueba di bo fe. Y mas bo bay paden y realmente alimenta e forza, e candela di fe, mas rapido bo lo wak e diferencianan desea. Mas lihe bo laga bay, e miedo cu ta un di e enemigonan mas grandi di fe, `mas’ lo bo bay dilanti den confianza, cu forza y cu amor.
Ta importante pa realiza cu fe ta un sentimento cu bo tin den bo, no ta algo cu bo por haya. Bo tin fe of bo no tin. Dios no por `duna’ bo fe, e por yuda bo engrandec’e si, pero e no por duna bo loque bo no tin. Ora bo tin fe y bo ta pidi asistencia pa engrandece bo fe, bo lo ripara cu bo determinacion tambe ta crece. Realiza cu bo tin e poder di fe den bo y cu tur loque bo tin cu hasi ta…hasi uso di dje. Fe no ta di bo, pues e no ta algo cu bo por pose’e, e t’ey pa bo us’e … pa bo mes y pa otro, basta bo us’e cu pureza di intencion y cu un bon proposito.
Fe por cambia bo bida?
Fe por yuda nos kita nos miedo, nos dudanan, nos desconfianza y otro cualidadnan negativo cu por stroba nos pa logra nos propositonan den bida. Fe bon usa, por yuda nos desaroya nos cualidadnan positivo, manera determinacion, confianza, forsa, curashi y sabiduria. Fe ta e conocimento y realizacion di ken bo ta y kico bo ta haciendo na e mundo aki… basta bo laga bay loque mas ta strobabo: miedo.
Un sabio a bisa: “Fe ta asina podersoso cu no solamente e ta move seronan, pero tin e forsa pa pone nan tambe unda cu no tin!’


text:
‘Un ser inteligente ta e principio di tur cos’ – Jean Jacques Rousseau
Mi tabata scuchando un programa riba famia y etica. Hopi interesante pa scucha cu como nacion nos tin cu tuma ensenjansanan riba etica y moral na serio. E presentador ta puntra: ‘E problemanan social y personal por tin di hasi cu ja nos no ta paga asina hopi atencion mas na balornan manera respet, integridad, responsabilidad? Kico ta bon y kico ta malo? Nos ta duna contenido na e palabranan aki ora nos ta splica nos yiunan na palabra chikito kico nan ta nifica. Tambe ta bon pa duna nan ehempel di bida diario, p.e. pa no mishi cu cosnan cu no ta di bo, maske con chiquito e por ta manera un pen di propaganda (no horta). Ta importante pa sinja nos yiunan kico ta nos bon custumbernan, p.e. cuminda hende ora bo topa nan riba caminda (bisa ‘bon dia, senjora’ of ‘meneer’).’
Berdad, e cosnan aki no ta asina dificil, pero si nan ta duna un mucha educacion civico y social. E ora pakico no hasi’e mas hopi cu ta posibel? Ta bon pa tur nos lidernan ta conciente cu den cada situacion nan ta e ehempelnan pa e pueblo. Cu nan forma di papia, nan forma di actua, di reacciona y te hasta cu nan forma di bisti. Esaki ta conta tambe pa cada adulto. Na Aruba nos ta ripara cu hopi biaha nos ta alega mas y mas di nos propio custumbernan y ta adapta mas y mas ehempel di television, internet y di otro paisnan.
Si nan ta basa riba bon etica, hopi bon, pero ora violencia y inmoralidad ta e tema, kico e ta sinja nos y nos yiunan? Educa etica ta tambe tarea di medionan di comunicacion ora nan ta selecta ki cantica cu ki texto nan ta transmiti, ki programa nan ta manda den aire. E presentador di e programa riba etica y famia ta bisa cu tin asina tanto muestra di falta di etica den nos mundo. A menciona banconan, lidernan den posicionnan clave cu ta cay for di gracia dor di nan actitud personal. Nan a pensa prome cu nan a actua? Y e muchanan jong cu ta bira miembro di gang y ta participa na actividadnan violento?
Kico e muchanan aki a sinti falta di dje den nan educacion y bida na cas, na scol, den nan iglesia of den nan bario? Amor, disciplina, norma, balor, instruccion, etica?
Nos famia ta e cuna pa sinja etica, segun e presentador…
Si, berdad, e tin rason, etica, amor, disciplina… formacion…informacion…
Ban cuminsa Aruba…


text:
E bòrchi ta bisa “ Nos a traha duru e luna aki, MinFin nos ke nos plaka awor”.
WILLEMSTAD—Ayera trahadónan di Klínika Capriles a reuní pa asina bai wèlgá dilanti di porta di Minister di Finansiá dor ku nan no a risibí nan pago. Den oranan di mainta trahadónan a reuní ku nan sindikato pa asina saka afó ki ora nan lo a bai risibí nan salario. Miéntras na despacho di Minister di Finansiá tabata tin un reunion entre e Minister di Finansiá, Minister di Salubridat , Minister di Hustisia i tambe Gerensia di Klínika Capriles.
Señor Bremer ta splika ku for di siman pasá ontvanger a pone beslag riba e sèn di Klínika Capriles, dor di pago nan ku mester a tuma lugá di belasting. Na Gerensia su turno a informá ku nan lo bai tin un tiki problema na paga trahadó riba e djabièrnè pero ku nan lo paga nan e or’ei riba e fecha stipulá ku ta dia 25. Señor Bremer a akudí na Gerensia pa asina wak kiko a pasa ku e salario di e trahadónan esaki a duna di konosé ku nan lo no por paga e trahadónan ainda. Ademas ku Minister di finansa a manda pidi pa wak sifranan den atministrashon nan promé ku e tuma un desishon di kita e beslag di moda ku e trahadónan por a kobra. Dor di niun resultado trahadónan a disidí na bai porta di Minister di Finansa pa asina e duna kara. Na momentu ku e trahadónan a yega e sitio Minister di Finansa no tabata tei segun señor Bremer a splika.
Minister di Enseñansa, Siensia, Kultura i Deporte Sithree “Cey” van Heydoorn na su turno ku tabata den besindario a disidí na para i duna kara na e trahadónan aki aunke esei no ta su kartera. Segun Minister Van Heydoorn ta splika, tin un problema ku tarifa kaminda Klinika Capriles ta bisa ku lokual ku SVB ta paga no ta sufisiente. Pero Klinika Capriles no ta kumpliendo ku pagonan di belasting ta p’esei a pone beslag na fondo. Minister di Finansa ta trahando ku BAB pa asina regla esaki i den oranan di atardi desishon lo kai pa asina trahadónan kobra nan salario komo debe ser. Minister Van Heydoorn a splika tambe ku komo Gobièrnu nan tin tarea di wak si enbèrdat e sèn no ta yega den Klínika Capriles. Algun ora despues, Minister di Finansia a duna di konosé via di ret sosial ku e a laga nan kita e beslag na Klínika Capriles i ku trahadónan por kobra nan salario fin di luna, esta ku awe e sen lo pasa.


text:
E 2022 Condé Nast Traveler’s Readers’ Choice Awards ta bèk i nan a nominá Boneiru den algun kategoria.
Duna Boneiru bo sosten i vota den e siguiente kategorianan:
- Suidat – Kralendijk
- Pais – Boneiru
- Isla – Boneiru
Bo por usa e lenk akí pa vota: https://www.cntraveler.com/vote
Gustosamente nos ke enkurashá bo pa kompartí e lenk ku tur hende ku lo ke duna nan sosten (bo personal, partnernan na nos isla, famia i amigunan), i tambe riba bo páginanan sosial. Pa motibu ku ta trata di un Reader’s Choice Award, e kantidat di voto ta konta.
Bo por vota te 30 di yüni 2022. Ta publiká e resultadonan na luna di novèmber den e edishon anual di Reader’s Choice Award di Conde Nast Traveler i tambe online riba cntraveler.com.


text:
Derecho di autor
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Derecho di autor of copyright (papiamentu: derechi di outor) ta e derecho di titulo eventual di un trabou di ciencia, literatura y arte pa defini con, unda y ki dia nan trabou a wordo publica of reproduci. E derecho di autor ta existente di derecho. Niun tin cu registra of deposita.
Na cuminsamento e derecho di autor tawata pa texto y buki so, pero poco poco a bin pa mas otro trabou amplia y awo e ta pa otro trabou aplica tambe, manera: discurso, software, potret, pelicula, musica tuma, trabou artistico, trabou di construccion y trabou di corant.
Derecho di autor di Aruba y Antia[editá | editá fuente]
E derecho di autor di Aruba y Antias Hulandes ta basa riba "auteursverordening van 1913", cu tawata basa atrobe riba 'Derecho di autor Hulandes' di aña 1912. E derecho di autor di Antiano y Arubiano tin e mesun punto di bista cu esun di e Nederlandse auteurswet, den su forma original.[1]
Link externo[editá | editá fuente]
Lista di fuente[editá | editá fuente]
- ↑ Jacob Hendrik Spoor, D. W. F. Verkade, D. J. G. Visser Auteursrecht: auteursrecht, naburige rechten en databankenrecht


text:
Tur persona por re-uza e informacion riba e website aki, a menos cu tin un otro indicacion.
Ta trata di re-uzo di tur tipo di informacion manera texto, rapport, potret, grafico y imagen. Re-uzo ta aplica tanto pa uzo comercial como no-comercial.
Re-uzo ta permiti, a menos cu ta trata di informacion pa cua ta indica cu un tercer persona (probablemente e autor di e trabao) tin e titular di derecho ('rechthebbende') a base di ley. P’esey, semper controla e remitente di documentonan.
Ora ta hasi re-uzo di contenido di e website aki no ta obliga pa menciona nomber. Sin embargo, ora di cita e contenido, no mag crea e impresion cu Gobernador of Gabinete di Gobernador sin mas ta aproba e nificacion di e informacion deriva.


text:
WILLEMSTAD — Ayera, 28 di sèptèmber a tuma lugá e elekshon pa un direktiva nobo pa FFK. A postulá un total di 4 kandidato pa e puesto pa presidente i 22 kandidato pa e 8 puestonan di miembro di direktiva.
E 4 kandidato nan ku a postulá pa presidente di FFK ta lo siguiente;
- Rignaal ‘Jean’ Fransisca
- Ramiro Griffith
- Valentino ‘Tino’ Chance
- William Millerson
Di e 4 kandidatonan aki, Sr. Millerson a retirá na delaster momentu i no a sigui den e kontienda pa postulá su mes pa presidente di FFK.
E elekshon a wòrdu repartí den dos buelta debí ku den e promé rònt niun di e 3 kandidatonan no a haña 2/3 parti di e votonan di e miembronan ku por a vota. Den e promé beulta di elekshon Sr. Francisca a optené un total di 14 voto, Sr. Griffith a optené 15 voto miéntras Sr. Chance a optené 3 voto. Tabata den e segundo buelta di e votashon ku Sr. Francisca a optené 17 voto ganando pèrtá di Sr. Griffith ku a optené un total di 15 voto. Pues e presidente di FFK ta Sr. Rignaal ‘Jean’ Francisca ku ta sigui na kabes di FFK pa 4 aña mas.
E 22 kandidatonan ku a postulá nan mes pa e 8 puestonan di direktiva ta lo siguiente;
- Ebell Schaarbaai
- Ludson Schaarbaai
- Dorothy Janzen
- Germaine Manuel
- Kevin Pieter
- Mirco Colina
- Urvin Faneijte
- Stanley Coffy
- Remfis Donker
- Harry Davelaar
- Wilfrido Delima
- Shaheen Elhage
- Eric Fraay
- Rignald Hato
- Angelo Hironimus
- Sherman Ignacius
- Hubert Isenia
- Frank Lichtenberg
- Alexander Molina
- Amado Victoria
- William Poppen
- Etienne Rosario
Despues di e elekshon e 8 miembronan ku a wòrdu eligí pa e direktiva di FFK ta lo siguiente;
- Alexander Molina (23 voto)
- Etienne Rosario (21 voto)
- Ebell Schaarbaai (21 voto)
- Sherman Ignacius (21 voto)
- Hubert Isenia (20 voto)
- Shaheen Elhage (19 voto)
- Stanley Coffy (13 voto)
- Eric Fraay (11 voto)


text:
Ta hasi incripcion yenando un formulario cu ta obtenibel na oficina di traimerdia.
Entrega e formulario yena hunto cu un papel di censo di Afl 5 y carchi di AZV na oficina di Traimerdia.
Traimerdia tin wachtlijst y na momento cu tin cupo habri mayornan lo wordo jama pa sigui cu e proceso di pago.
Pago
Inscripcion anual ta Afl 35 pa cada mucha. Esaki ta cubri gastonan di seguro (WA) y actividadnan.
Contribucion anual ta calcula a base di entrada como famia.
- Prome pago ta cubri Augustus te cu December.
- Di dos pago ta cubri Januari te cu Juli.
- Pagonan mester wordo haci online of na mayor su mesun banco y trece e comprobante na oficina.


text:
E kampionato di vòlibòl di Kòrsou a kontinua awenochi den Sala Errol Rooi di Sentro Deportivo Kòrsou (SDK), kaminda ku Shuatanari i Xaverianen a gana di nan kontrinkantenan. Apesar ku tur dos a gana ku skor di 3-0, e weganan tabata di bon nivel i ku e timnan pèrdèdo dunando tur ku tin.
Den divishon femenino superior Shuatanari a presentá inspirá i a derotá Jumping Jewels ku skore di 3-0, ku parsialnan di 25-16, 25-15 i 25-17. Jumping Jewels tin un tim pa futuro i for di awor a demonstrá su potensial. E hoben volibolistanan a skor 15 punto of mas den tur e sètnan kontra Shuatanari, ku ta e sup kampion di Kòrsou
Den divishon maskulino superior Xaverianen a demostrá su klase atrobe superando Wishi Tigers ku skor tambe di 3-0. E parsialnan tabata 25-13, 25-19 i 25-18. Den e último sèt Whishi Tigers a rebeldiá un ratu i asta a kue un bon ventaha, pero Xaverianen a para e fiesta i paga tur lus den Wishi i Marchena.
E kampionato di vòlibòl ta kontinua diadumingu awor ku un kalendario kompletu. Pa 5or e show ta start ku e promé wega den klase femenino superior ora ku Xaverianen lo enfrenta Jumping Jewels i na mes momentu Titus i Stakamahakchi ta batayá kontra otro den maskulino superior. Mas lat Huricane i Stakamahakchi ta enfrenta otro den divishon femenino, mientras e ultimo wega ta entre Wishi Tigers i Warwaru.


text:
Adjatay nunka ta entregá
“Mi a kuminsá den Karabela na momentu ku mi wela a mira e try-out den korant. Einan tur kos a kuminsá kaminda mi por a demostrá mi talento ku mi tin pa ku kantamentu. Di einan mi a hasi un kambio i bai Vega i despues mi a bai Dreams”, tabata e promé splikashon di e kantante Sharrel Denisia, konosí komo ‘Adjatay’, riba su inisio komo kantante den farándula di Kòrsou. Mas aleu el a splika di ta nota un kambio den farándula lokal, ora e hasi un komparashon di su inisio i awor.
“Tin un diferensia mi ta kere esei tur músiko ta mir’é i sintié. Ku esaki mi ta referí na e yu'i Kòrsou, ku no ta kla pa paga fiesta fásil mas i bo ta haña bo ku naturalmente e ambiente di Happy Hour ku tin aworakí na diferente diskotèk na Kòrsou ta dominando farándula kompletu. Esei ta un di e puntonan sigur ku ami ta mira ku ta e kambio”, e kantante a splika.
Miéntras ku e hóben kende ta forma e front di Dreams, tambe tin su plannan pa futuro i a splika ku esakinan ta hopi, i ku sigur lo e kier logra hopi mas den bida- no den e área di músika so.
Adjatay a sigi splika ku e ta sinti su mes na kas den Dreams, “Tin un amistat hopi great den nos ku ta forma parti di e banda. Den tur esei mi ke bisa ku nos ta 1 i nos ta ‘deal’ ku otro komo un famia, pa nos sali di e porta di éksito”.
“Nunka mi no ta entregá. Esei ta e loke ku ami tin tur kaminda ku mi ta. Mi ta bai p’e. Mi no ta entregá ni maske kuantu sla mi haña i kuantu buèlta kosnan por kue. Pero mi ta keda fuerte i wak dilanti pa futuro i sigur no ta wak patras. Mi ta keda lucha i tin sigur ku mi fe ku mi tin, semper lo mi logra tur loke mi pone mi dilanti. Sigur den nòmber di Dios lo bai tin mas piesa ku sigur lo mi lansa”, e kantante ku ta moviendo aktualmente ku e kansion ‘Lag’é’ huntu ku Dreams, a finalisá bisando. Adjatay a konfirma ku tin algun grabashon, ku manera e mes a splika ta algun ‘kandela’ biniendo kaya, pa pueblo di Kòrsou.


text:
Nèt den siman ei mi ta skibi tokante suidisio i djabièrnè último Kòrsou ta bolbe konosé un kaso di asesinato kombiná ku suisidio ku a shòk mi. Mi ta pidi bo pa tene kuenta ku loke skibi akiden no tin nada di haber ku e kaso ku a pasa último!
Den e artíkulo ‘Mi ta bai mata mi kurpa’ mi a duna algun informashon general tokante suisidio i tambe m’a refuta e pensamentu ku hende ku ta mata kurpa tin mente suak. Aworakí mi ta bai splika kiko tur ta pasa ku e persona ku ta pone skohe pa kita su mesun bida.
Mekanismo di Defensa ta e ser humano su manera di protehá su mes kontra dolónan emoshonal ku ta kousa ‘fight or flight’ i/òf depreshon. Tur mekanismo di defensa ta konsistí di ‘outo engaño’. Pues na momentu ku bo ta uzando un mekanismo di defensa pa protehá bo mes kontra di un pensamentu òf situashon doloroso, abo mes no sa ku bo ta hasiendo esei. Ami ta mir’é tur ora serka hende i despues ku bo lesa ‘Niun Pátaka’ bo tambe lo bai mira nan.
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
KRALENDIJK – Por traha sòm bon, tambe ta nesesario i importante pa alumnonan. Esaki ta bentahoso pa prestashonnan na skol p’e alumnonan, pa estudio kontinuativo, nan fishi despues i den komunidat. E proyekto di idioma Pienter in Taal (PiT), di Stichting Lezen en Schrijven Bonaire, p’esei e aña nobo akí a añadi na su programa ‘konta i matemátika’. Na e manera aki PiT –banda di hulandes- ta aportá un granitu pa amplia bon abilidatnan pa konta di alumnonan na Boneiru.
Riba 13 di yanüari 2020 e lèsnan èkstra di konta, huntu ku esnan di hulandes, ta kuminsá. Rèimu 120 alumno di grupo 8 di skolnan básiko na Boneiru lo sigui mehorá nan hulandes i abilidatnan pa konta. Esaki lo ta dos biaha pa siman, total 4 ora despues di skol. Esaki nan ta hasi entre otro ku ehersisionan di hulandes i konta online di Muiswerk i aktividatnan edukativo. E trayekto èkstra di hulandes i konta ta dura te ku desèmber 2020 pa e grupo aki. Ku otro palabra, e alumnonan akí lo sigui traha grátis riba nan abilidatnan di hulandes i konta ora nan bai vmbo, mavo, havo òf vwo despues di fakansi grandi.
Nos por konta riba bo?
Na kabamentu di 2019 a organisá anochinan di informashon pa mayor i alumno. (wak potrètnan) PiT ta haña banda di informá, partisipashon di mayor tambe di importansia. Na e manera aki nos ta yuda embolbí mayornan den e desaroyo di idioma i traha sòm di nan yu(nan). Nan lo haña e ora ei konkreto e importansia di esaki, kon por hasi esaki, i por sigui stimulá plùs apoyá esaki. P’esei Pienter in Taal ta buskando mas mayor ku boluntariamente kier yuda. Esaki por enserá, den kuadro di orientashon di fishi dje alumnonan; pa hasi un presentashon tokante bo profeshon, yuda guia insidental na ekskurshonnan te bira miembro di e grupo di mayornan skuchadó krítiko di Pienter in Taal. Interesadonan por tuma kontakto ku Paul Ruijs. Ruijs ta lider di proyekto di Pienter in Taal i por lokalis’é via (+599) 782 4569. Manda un mensahe di WhatsApp n’e number di selular akí tambe por. Meil na lezenenschrijvenbonaire@gmail.com tambe ta pertens’é na un di e posibilidatnan pa drenta den kontakto.
Pienter in Taal kier deseá nos komunidat e mihó deseonan pa 2020!
IN 2020 VERGROOT PIENTER IN TAAL OOK DE REKENVAARDIGHEDEN VAN LEERLINGEN OP BONAIRE!
KRALENDIJK – Goed kunnen rekenen is ook voor leerlingen nodig en belangrijk. Dit is handig voor de prestaties van de leerlingen op school, een vervolgstudie, hun later beroep en in de samenleving. Het taalproject Pienter in Taal (PiT), van Stichting Lezen en Schrijven Bonaire, heeft daarom dit nieuwe jaar rekenen en wiskunde toegevoegd aan zijn programma. Op deze manier wil PiT –naast het Nederlands- zijn steentje bijdrage aan het vergroten van goede rekenvaardigheden van leerlingen op Bonaire.
Op 13 januari 2020 gaan de extra rekenlessen, samen met die van het Nederlands, van start. Ruim 120 leerlingen van groep 8 van basisscholen op Bonaire zullen twee keer per week, totaal 4 uurtjes na school hun Nederlands en rekenvaardigheden verder verbeteren. Dit doen ze onder andere met online taal- en rekenoefeningen van Muiswerk en educatieve activiteiten. Dit extra taal- en rekentraject duurt tot en met december 2020 voor deze groep. Dit wil zeggen dat deze leerlingen (ook) na de grote vakantie een gedeelte van hun eerste leerjaar van vmbo, mavo, havo of vwo, gratis aan hun taal- en rekenvaardigheden verder kunnen werken.
Kunnen wij op u rekenen?
Eind 2019 zijn er informatieavonden gehouden voor ouders en leerlingen hierover. (zie foto’s) PiT vindt naast goede voorlichting, ouderparticipatie ook van groot belang. Op deze manier helpen wij ouders betrekken bij de taal- en rekenontwikkeling van hun kind(eren). Zij zullen dan concreter het belang krijgen hiervan, krijgen handvaten en kunnen dit verder stimuleren plus ondersteunen. Pienter in Taal is daarom op zoek naar nog meer ouders die vrijwillig willen helpen. Dit kan inhouden om, in verband met beroepsoriëntatie van de leerlingen; een presentatie te doen over uw beroep, helpen begeleiden bij incidentele excursies tot lid worden van de klankbordgroep ouders van PiT. Belangstellenden kunnen contact opnemen met Paul Ruijs. Ruijs is projectleider van Pienter in Taal en is te bereiken via (+599) 782 4569. Een WhatsApp bericht sturen naar dit mobiele nummer is ook mogelijk. Mailen naar lezenenschrijvenbonaire@gmail.com, behoort ook tot een contactmogelijkheid.
Pienter in Taal wil onze samenleving allerbeste toewensen voor 2020!